ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 443/2011 ΤΟΥ ΣΥΜΒΟΥΛΊΟΥ της 5ης Μαΐου 2011 για την επέκταση του οριστικού αντισταθμιστικού δασμού που επιβλήθηκε με τον κανονισμό (ΕΚ) αριθ. 598/2009 στις εισαγωγές βιοντίζελ καταγωγής Ηνωμένων Πολιτειών της Αμερικής στις εισαγωγές βιοντίζελ που αποστέλλονται από τον Καναδά, είτε δηλώνονται ως καταγωγής Καναδά είτε όχι, και για την επέκταση του οριστικού αντισταθμιστικού δασμού που επιβλήθηκε με τον κανονισμό (ΕΚ) αριθ. 598/2009 στις εισαγωγές βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % βιοντίζελ καταγωγής Ηνωμένων Πολιτειών της Αμερικής, και για την περάτωση της έρευνας όσον αφορά τις εισαγωγές που αποστέλλονται από τη Σιγκαπούρη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 23 παράγραφος 4, Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Ισχύοντα μέτρα (1) Η Επιτροπή, με τον κανονισμό (ΕΚ) αριθ. 194/2009 (2), επέβαλε προσωρινό αντισταθμιστικό δασμό στις εισαγωγές βιοντίζελ καταγωγής Ηνωμένων Πολιτειών της Αμερικής («ΗΠΑ»). (2) Με τον κανονισμό (ΕΚ) αριθ. 598/2009 (3) («οριστικός κανονισμός»), το Συμβούλιο επέβαλε οριστικό αντισταθμιστικό δασμό που κυμαίνεται από 211,2 ευρώ μέχρι 237 ευρώ ανά τόνο σε εισαγωγές βιοντίζελ, όπως ορίζονται στο άρθρο 1 παράγραφος 1 του προαναφερόμενου κανονισμού («υπό εξέταση προϊόν») καταγωγής ΗΠΑ («ισχύοντα μέτρα»). Η έρευνα που κατέληξε στην έκδοση του οριστικού κανονισμού αναφέρεται εφεξής ως «αρχική έρευνα». (3) Θα πρέπει επίσης να σημειωθεί ότι, με τον κανονισμό (ΕΚ) αριθ. 599/2009 (4), το Συμβούλιο επέβαλε οριστικό δασμό αντιντάμπινγκ που κυμαίνεται από 0 ευρώ μέχρι 198 ευρώ ανά τόνο σε εισαγωγές του υπό εξέταση προϊόντος. 1.2. Αίτηση (4) Στις 30 Ιουνίου 2010, η Επιτροπή έλαβε αίτηση, δυνάμει του άρθρου 23 παράγραφος 4 του βασικού κανονισμού, με την οποία της ζητήθηκε να διερευνήσει τη σύμφωνα με τους ισχυρισμούς καταστρατήγηση των αντισταθμιστικών μέτρων που επιβλήθηκαν στις εισαγωγές του υπό εξέταση προϊόντος. Η αίτηση υποβλήθηκε από το European Biodiesel Board («EBB») εξ ονόματος των παραγωγών βιοντίζελ της Ένωσης. (5) Στην αίτηση διατυπώθηκε ο ισχυρισμός ότι τα αντισταθμιστικά μέτρα που επιβάλλονται σε εισαγωγές του υπό εξέταση προϊόντος καταστρατηγούνταν λόγω της μεταφόρτωσης μέσω Καναδά και Σιγκαπούρης και λόγω των εξαγωγών βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ. (6) Από την αίτηση προκύπτει ότι, μετά την επιβολή μέτρων στο υπό εξέταση προϊόν, παρατηρήθηκε σημαντική μεταβολή του τρόπου διεξαγωγής των εμπορικών συναλλαγών που αφορούν τις εξαγωγές από τις ΗΠΑ, τον Καναδά και τη Σιγκαπούρη, για την οποία δεν υπάρχει επαρκής λόγος ή αιτιολόγηση πλην της επιβολής του δασμού. Αυτή η μεταβολή του τρόπου διεξαγωγής των εμπορικών συναλλαγών προκύπτει, σύμφωνα με τους ισχυρισμούς, από τη μεταφόρτωση του υπό εξέταση προϊόντος μέσω Καναδά και Σιγκαπούρης. (7) Επίσης, σύμφωνα πάντα με την αίτηση, μετά την επιβολή των μέτρων, οι εξαγωγές βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ από τις Ηνωμένες Πολιτείες της Αμερικής είχαν αρχίσει να φτάνουν στην Ένωση αξιοποιώντας, σύμφωνα με τους ισχυρισμούς, το κατώτατο όριο περιεκτικότητας σε βιοντίζελ που ορίζεται στην περιγραφή του υπό εξέταση προϊόντος. (8) Επιπλέον, στην αίτηση διατυπώθηκε ο ισχυρισμός ότι οι επανορθωτικές συνέπειες των ισχυόντων αντισταθμιστικών δασμών για το υπό εξέταση προϊόν εξουδετερώνονταν τόσο ως προς τις ποσότητες όσο και ως προς την τιμή. Σύμφωνα με τους ισχυρισμούς, φαινόταν ότι οι εισαγωγές του υπό εξέταση προϊόντος είχαν αντικατασταθεί από έναν σημαντικό όγκο των εισαγωγών βιοντίζελ σε καθαρή μορφή ή σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ από Καναδά και Σιγκαπούρη και των εισαγωγών βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ. Επιπροσθέτως, υπήρχαν επαρκή στοιχεία ότι αυτός ο αυξημένος όγκος εισαγωγών γινόταν σε τιμές πολύ χαμηλότερες της μη ζημιογόνου τιμής που καθορίστηκε στην έρευνα και η οποία οδήγησε στα ισχύοντα μέτρα. (9) Τέλος, στην αίτηση διατυπώθηκε ο ισχυρισμός ότι οι τιμές του υπό εξέταση προϊόντος εξακολουθούσαν να επιδοτούνται όπως είχε καθοριστεί προηγουμένως. 1.3. Έναρξη (10) Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή, εκ πρώτης όψεως, αποδεικτικά στοιχεία για την έναρξη έρευνας, σύμφωνα με το άρθρο 23 του βασικού κανονισμού, άρχισε έρευνα με τον κανονισμό (ΕΚ) αριθ. 721/2010 (5) («κανονισμός για την έναρξη της έρευνας»). Σύμφωνα με το άρθρο 24 παράγραφος 5 του βασικού κανονισμού, η Επιτροπή, με τον κανονισμό για την έναρξη της έρευνας, ζήτησε επίσης από τις τελωνειακές αρχές να καταγράφουν τις εισαγωγές που αποστέλλονται από τον Καναδά και τη Σιγκαπούρη καθώς και τις εισαγωγές καταγωγής ΗΠΑ του βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % μονοαλκυλεστέρων λιπαρών οξέων ή/και παραφινικών πετρελαίων εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης. (11) Η Επιτροπή άρχισε επίσης παράλληλη έρευνα με τον κανονισμό (ΕΕ) αριθ. 720/2010 (6) για την πιθανή καταστρατήγηση των μέτρων αντιντάμπινγκ που επιβάλλονται σε εισαγωγές βιοντίζελ καταγωγής ΗΠΑ από εισαγωγές βιοντίζελ που αποστέλλονται από τον Καναδά και τη Σιγκαπούρη και από εισαγωγές βιοντίζελ σε μορφή μείγματος με περιεκτικότητα που δεν υπερβαίνει το 20 % βιοντίζελ καταγωγής ΗΠΑ. 1.4. Έρευνα (12) Η Επιτροπή ενημέρωσε επίσημα τις αρχές των ΗΠΑ, του Καναδά και της Σιγκαπούρης. Εστάλησαν ερωτηματολόγια σε γνωστούς παραγωγούς-εξαγωγείς των ΗΠΑ, του Καναδά και της Σιγκαπούρης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στον κανονισμό για την έναρξη της έρευνας. (13) Οι ακόλουθες εταιρείες απάντησαν στα ερωτηματολόγια και στη συνέχεια πραγματοποιήθηκαν επιτόπιες επαληθεύσεις στις εγκαταστάσεις τους: Παραγωγοί-εξαγωγείς στον Καναδά - BIOX Corporation - Rothsay Biodiesel Έμποροι στη Σιγκαπούρη - Trafigura Pte Ltd. - Wilmar Trading Pte Ltd. Παραγωγοί-εξαγωγείς στις ΗΠΑ - Archer Daniels Midland Company - BP Products North America Inc - Louis Dreyfus Corporation Συνδεδεμένοι εισαγωγείς - BP Oil International Ltd. - Cargill BV. (14) Επίσης, πραγματοποιήθηκαν επισκέψεις σε οικείες αρμόδιες αρχές των κυβερνήσεων του Καναδά και της Σιγκαπούρης. 1.5. Περίοδος της έρευνας (15) Η έρευνα κάλυψε την περίοδο από την 1η Απριλίου 2009 έως τις 30 Ιουνίου 2010 («ΠΕ»). Συγκεντρώθηκαν στοιχεία για την περίοδο από το 2008 μέχρι το τέλος της ΠΕ για να εξεταστεί η κατά τους ισχυρισμούς μεταβολή του τρόπου διεξαγωγής των εμπορικών συναλλαγών. 2. ΠΡΟΪΟΝ ΠΟΥ ΑΠΟΤΕΛΕΙ ΤΟ ΑΝΤΙΚΕΙΜΕΝΟ ΤΗΣ ΕΡΕΥΝΑΣ ΓΙΑ ΤΗΝ ΠΙΘΑΝΗ ΚΑΤΑΣΤΡΑΤΗΓΗΣΗ (16) Το προϊόν που εξετάζεται για πιθανή καταστρατήγηση, δηλαδή το προϊόν που αποτέλεσε το αντικείμενο της αρχικής έρευνας, είναι μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, κοινώς γνωστά ως «βιοντίζελ», σε καθαρή μορφή ή σε μορφή μείγματος με περιεκτικότητα κατά βάρος πάνω από 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, που υπάγονται επί του παρόντος στους κωδικούς ΣΟ ex 1516 20 98, ex 1518 00 91, ex 1518 00 99, ex 2710 19 41, 3824 90 91, ex 3824 90 97, καταγωγής ΗΠΑ. (17) Το προϊόν που αποτελεί το αντικείμενο της έρευνας για πιθανή καταστρατήγηση έχει δύο πτυχές. Πρώτον, όσον αφορά τους ισχυρισμούς μεταφόρτωσης μέσω Καναδά και Σιγκαπούρης, είναι πανομοιότυπο με το προϊόν που αποτελεί αντικείμενο της αρχικής έρευνας, όπως περιγράφεται στην προηγούμενη παράγραφο. Αναφορικά με τις απευθείας αποστολές από τις ΗΠΑ, το προϊόν που αποτελεί αντικείμενο της έρευνας είναι βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, καταγωγής ΗΠΑ. 3. ΣΥΓΚΡΙΣΗ ΤΩΝ ΕΙΣΑΓΩΓΩΝ ΒΙΟΝΤΙΖΕΛ ΠΡΟΣ ΤΗΝ ΕΝΩΣΗ ΜΕ ΤΙΣ ΕΞΑΓΩΓΕΣ ΤΩΝ ΗΠΑ (18) Μετά την επιβολή προσωρινών μέτρων αντιντάμπινγκ τον Μάρτιο του 2009, οι εισαγωγές του υπό εξέταση προϊόντος έχουν ουσιαστικά σταματήσει. Η κατάσταση συνοψίζεται στον ακόλουθο πίνακα: Εισαγωγές βιοντίζελ και ορισμένων μειγμάτων βιοντίζελ προς την Ευρωπαϊκή Ένωση υπό τον κωδικό ΣΟ 3824 90 91 (σε τόνους) 2008 ποσοστό 2009 ποσοστό ΠΕ ποσοστό ΗΠΑ 1 487 790 83,62 % 381 227 22,29 % 24 0,00 % Καναδάς 1 725 0,10 % 140 043 8,19 % 197 772 9,28 % Σιγκαπούρη 179 0,01 % 20 486 1,20 % 32 078 1,50 % Πηγή: Eurostat. (19) Τα παραπάνω στοιχεία της Eurostat καλύπτουν όλο το βιοντίζελ που περιέχει 96,5 % εστέρες και πάνω. (20) Συγκριτικά, οι ΗΠΑ δηλώνουν τις εξαγωγές βιοντίζελ και των μειγμάτων βιοντίζελ που υπάγονται στον κωδικό HTS 3824 90 40 00 (μείγματα λιπαρών ουσιών, ζωικής ή φυτικής προέλευσης) ως εξής: Εξαγωγές βιοντίζελ και μειγμάτων βιοντίζελ των ΗΠΑ υπό τον κωδικό HTS 3824 90 40 00 (σε τόνους) 2008 2009 ΠΕ Ευρωπαϊκή Ένωση 2 241 473 335 577 358 291 Καναδάς 967 128 233 161 841 Σιγκαπούρη 311 42 056 27 415 2 242 751 505 866 547 547 Πηγή: US Department of Commerce. (21) Συγκρίνοντας τους ανωτέρω πίνακες, καταλήγουμε ότι οι 358 291 τόνοι που εξήγαγαν στην Ένωση την ΠΕ είναι μείγματα με περιεκτικότητα βιοντίζελ που δεν υπερβαίνει το 96,5 %. 4. ΚΑΝΑΔΑΣ 4.1. Γενικές σκέψεις (22) Το επίπεδο συνεργασίας των παραγωγών/εξαγωγέων στον Καναδά ήταν υψηλό. Δύο παραγωγοί που αντιπροσωπεύουν περίπου το 90 % της καναδικής παραγωγής βιοντίζελ απάντησαν στο ερωτηματολόγιο και συνεργάστηκαν πλήρως στο πλαίσιο της έρευνας. Επίσης, η καναδική ένωση ανανεώσιμων καυσίμων και οι οικείες αρχές της κυβέρνησης του Καναδά συνεργάστηκαν στο πλαίσιο της έρευνας. (23) Σύμφωνα με το άρθρο 23 παράγραφος 3 του βασικού κανονισμού, πρέπει να εκτιμηθεί η ύπαρξη καταστρατήγησης αναλύοντας διαδοχικά αν υπήρξε μεταβολή του τρόπου διεξαγωγής των εμπορικών συναλλαγών μεταξύ ΗΠΑ, Καναδά και Ένωσης, αν αυτή η μεταβολή προκύπτει από πρακτική, διαδικασία ή εργασία για την οποία υπήρχε μη ικανός αποχρών λόγος ή οικονομική δικαιολογία πλην της επιβολής του δασμού αντιντάμπινγκ και αν υπάρχουν αποδεικτικά στοιχεία ζημίας ή αν οι επανορθωτικές συνέπειες του δασμού εξουδετερώνονταν όσον αφορά τις τιμές ή/και τις ποσότητες του ομοειδούς προϊόντος και αν το εισαγόμενο ομοειδές προϊόν εξακολουθεί να επωφελείται από την επιδότηση. 4.2. Μεταβολή του τρόπου διεξαγωγής των εμπορικών συναλλαγών 4.2.1. Εισαγωγές στην Ένωση (24) Οι εισαγωγές βιοντίζελ από τις ΗΠΑ μειώθηκαν από 1 487 790 τόνους το 2008 σε 381 227 τόνους το 2009 και σχεδόν μηδενίστηκαν την ΠΕ. (25) Από την άλλη πλευρά, σύμφωνα με τα στοιχεία της Eurostat οι συνολικές εισαγωγές βιοντίζελ από τον Καναδά στην Ένωση αυξήθηκαν σημαντικά μεταξύ του 2008 και της ΠΕ από 1 725 τόνους το 2008 σε 140 043 τόνους το 2009 και σε 197 772 τόνους την ΠΕ. 4.2.2. Εξαγωγές βιοντίζελ των ΗΠΑ στον Καναδά (26) Δεν υπάρχουν τελωνειακοί δασμοί που εφαρμόζονται σε πωλήσεις βιοντίζελ μεταξύ ΗΠΑ και Καναδά ούτε άλλου είδους περιορισμοί στις εισαγωγές. (27) Σύμφωνα με τις στατιστικές των ΗΠΑ, οι εξαγωγές βιοντίζελ από τις ΗΠΑ στον Καναδά αυξήθηκαν από 967 τόνους το 2008 σε 128 233 τόνους το 2009 και σε 161 841 τόνους την ΠΕ. (28) Μια σύγκριση των στατιστικών για τις εξαγωγές που προσκόμισαν οι αρχές των ΗΠΑ με τις στατιστικές για τις εισαγωγές που προσκόμισαν επιτόπου οι καναδικές αρχές έδειξε σημαντικές αποκλίσεις σε μηνιαία βάση. Σύμφωνα με τις στατιστικές του Καναδά, οι εισαγωγές βιοντίζελ από τις ΗΠΑ αυξήθηκαν από 11 757 τόνους το 2008 σε 18 673 τόνους το 2009 και σε 174 574 τόνους την ΠΕ. (29) Σύμφωνα με τις καναδικές αρχές, δεν υπάρχει συγκεκριμένος κωδικός για τη δήλωση του βιοντίζελ. Σημείωσαν ότι ο Καναδάς και οι ΗΠΑ ανταλλάσσουν στοιχεία για τις εισαγωγές τους προκειμένου να τα χρησιμοποιήσουν αντίστοιχα ως στοιχεία για τις εξαγωγές τους. Επομένως, σε εξαψήφιο επίπεδο τα στοιχεία για τις καναδικές εισαγωγές και τις αμερικανικές εξαγωγές αναμένεται να ταιριάζουν και αυτό συμβαίνει σε μεγάλο βαθμό στην περίπτωση του κωδικού HTS 38.24.90. Ωστόσο, πάνω από τα έξι ψηφία η κάθε χώρα έχει το δικό της σύστημα ταξινόμησης. Πρέπει επίσης να σημειωθεί ότι οι καναδικές στατιστικές καλύπτουν μόνο τις εισαγωγές που έχουν εκτελωνιστεί στον Καναδά και δεν καλύπτουν μεταφορτωμένα εμπορεύματα. (30) Συμπερασματικά, παρά τις αποκλίσεις μεταξύ των δύο πηγών δεδομένων, είναι σαφές ότι οι εξαγωγές βιοντίζελ των ΗΠΑ προς τον Καναδά αυξήθηκαν από το 2008 έως την ΠΕ και ιδιαίτερα μετά την επιβολή των αντισταθμιστικών μέτρων. Η καναδική αγορά βιοντίζελ αυτή τη στιγμή δεν μπορεί να απορροφήσει τέτοιες ποσότητες βιοντίζελ. Οι καναδοί παραγωγοί αυθεντικού καναδικού βιοντίζελ είναι προσανατολισμένοι στις εξαγωγές. 4.2.3. Η παραγωγή στον Καναδά και οι πωλήσεις αυθεντικού καναδικού βιοντίζελ στην Ένωση (31) Οι δύο συνεργαζόμενοι παραγωγοί στον Καναδά δεν αγόρασαν βιοντίζελ από τις ΗΠΑ ούτε από άλλη πηγή την ΠΕ. (32) Η παραγωγή βιοντίζελ στον Καναδά είναι μια νηπιακή βιομηχανία. Περίπου έξι εγκαταστάσεις παραγωγής υπήρχαν κατά την ΠΕ, αλλά οι δύο εγκαταστάσεις στον ανατολικό Καναδά, ιδιοκτήτες και διαχειριστές των οποίων ήταν στην πραγματικότητα οι δύο συνεργαζόμενοι παραγωγοί, αναλογούν από μόνες τους στο 90 % περίπου της συνολικής παραγωγής. (33) Από τον όγκο παραγωγής που πωλήθηκε από τους συνεργαζόμενους παραγωγούς καθορίστηκαν οι πωλήσεις, οι τελικοί αποδέκτες των οποίων ήταν σίγουρα στη βόρεια Αμερική, δηλαδή οι ΗΠΑ ή ο Καναδάς. Ο υπόλοιπος όγκος κατέληξε σε πελάτες οι οποίοι είτε εμπορεύτηκαν είτε/και ανάμειξαν τα εμπορεύματα με άλλο βιοντίζελ. Οι δύο εταιρείες δεν ήξεραν αν οι πελάτες πούλησαν τα προϊόντα στην Ένωση ως καναδικό βιοντίζελ, αν το ανάμειξαν ή αν το βιοντίζελ πουλήθηκε σε τελικούς πελάτες στις ΗΠΑ ή στον Καναδά. (34) Ακόμα κι αν, σε μια ακραία περίπτωση, υποθέταμε ότι όλο το αυθεντικό καναδικό βιοντίζελ κατέληξε στην Ένωση, αυτό θα αντιστοιχούσε μόνο στο 20 % των συνολικών εισαγωγών στην Ένωση από τον Καναδά την ΠΕ. 4.3. Συμπέρασμα σχετικά με τη μεταβολή του τρόπου διεξαγωγής των εμπορικών συναλλαγών (35) Η διασταύρωση των στατιστικών με τα στοιχεία που συγκεντρώθηκαν από τους συνεργαζόμενους παραγωγούς έδειξε ότι οι παραγωγοί του καναδικού βιοντίζελ δεν θα μπορούσαν να είχαν παραγάγει τον όγκο που εξήγαγε ο Καναδάς στην Ένωση. Επομένως, αυτό ενισχύει την άποψη ότι η αύξηση των εισαγωγών στην Ένωση από τον Καναδά σχετίζεται με τις εξαγωγές αμερικανικού βιοντίζελ που αποστέλλεται από τον Καναδά. (36) Η συνολική μείωση των αμερικανικών εξαγωγών στην Ένωση από το 2008 και η παράλληλη αύξηση των εξαγωγών από τον Καναδά στην Ένωση και των εξαγωγών από τις ΗΠΑ στον Καναδά μετά την επιβολή των αρχικών μέτρων μπορεί, ως εκ τούτου, να θεωρηθεί ως μεταβολή του τρόπου διεξαγωγής των εμπορικών συναλλαγών. 4.4. Μη ικανός αποχρών λόγος ή οικονομική δικαιολογία πλην της επιβολής του αντισταθμιστικού δασμού (37) Η έρευνα δεν κατέδειξε κανένα άλλο ικανό αποχρώντα λόγο ή οικονομική δικαιολογία για τη μεταφόρτωση πλην της αποφυγής της καταβολής του ισχύοντος αντισταθμιστικού δασμού για το βιοντίζελ καταγωγής ΗΠΑ. 4.5. Εξουδετέρωση των επανορθωτικών συνεπειών του αντισταθμιστικού δασμού (38) Τα στοιχεία της Eurostat χρησιμοποιήθηκαν για να αξιολογήσουν αν τα εισαχθέντα προϊόντα είχαν εξουδετερώσει, όσον αφορά την ποσότητα, τις επανορθωτικές συνέπειες των αντισταθμιστικών μέτρων που ισχύουν για τις εισαγωγές βιοντίζελ από τις ΗΠΑ. Οι ποσότητες και οι τιμές των εξαγωγών από τον Καναδά συγκρίθηκαν με το επίπεδο εξάλειψης της ζημίας που ορίστηκε στην αρχική έρευνα. (39) Όπως αναφέρθηκε παραπάνω, οι εισαγωγές από τον Καναδά στην Ένωση αυξήθηκαν από 1 725 τόνους το 2008 σε 197 772 τόνους την ΠΕ, και το τελευταίο αυτό στοιχείο αντιστοιχεί σε μερίδιο εισαγωγών ύψους 9,2 %. Η αύξηση των εισαγωγών από τον Καναδά δεν θα μπορούσε να θεωρηθεί ασήμαντη, λαμβάνοντας υπόψη το μέγεθος της αγοράς της Ένωσης όπως καθορίστηκε στην αρχική έρευνα. Λαμβάνοντας υπόψη το μη ζημιογόνο επίπεδο τιμής που καθορίστηκε στην αρχική έρευνα, οι καναδικές εισαγωγές στην Ένωση την ΠΕ έδειξαν πώληση σε τιμές χαμηλότερες από τις ενωσιακές κατά 50 % περίπου, ενώ ταυτόχρονα ήταν μειωμένες σε σχέση με τις τιμές πώλησης των παραγωγών της Ένωσης κατά 40 % περίπου. (40) Επομένως, εξήχθη το συμπέρασμα ότι τα μέτρα εξουδετερώνονται όσον αφορά τις ποσότητες και τις τιμές. 4.6. Αποδεικτικά στοιχεία για την επιδότηση (41) Αναφορικά με την επιδότηση, πρέπει να σημειωθεί ότι η πίστωση φόρου των ΗΠΑ για το βιοντίζελ, το κύριο σύστημα επιδότησης που διαπιστώθηκε στην αρχική έρευνα, επαναφέρθηκε αναδρομικά τον Δεκέμβριο του 2010. Σε αυτήν τη βάση, συνάγεται το συμπέρασμα ότι το εισαχθέν ομοειδές προϊόν εξακολουθούσε να επωφελείται από επιδοτήσεις την ΠΕ. 4.7. Συμπέρασμα (42) Η έρευνα κατέληξε στο συμπέρασμα ότι οι οριστικοί αντισταθμιστικοί δασμοί που επιβλήθηκαν σε εισαγωγές βιοντίζελ καταγωγής ΗΠΑ καταστρατηγήθηκαν με μεταφόρτωση μέσω του Καναδά, σύμφωνα με το άρθρο 23 του βασικού κανονισμού. 5. ΣΙΓΚΑΠΟΥΡΗ (43) Δύο έμποροι που είναι εγκατεστημένοι στη Σιγκαπούρη συνεργάστηκαν στο πλαίσιο της έρευνας. Επιπλέον, συνεργάστηκαν και οι οικείες αρχές της κυβέρνησης της Σιγκαπούρης. (44) Τα κριτήρια που θα καθορίσουν αν υπάρχει καταστρατήγηση περιγράφηκαν στην αιτιολογική σκέψη 23 παραπάνω. (45) Σύμφωνα με τα στοιχεία της Eurostat οι συνολικές εξαγωγές βιοντίζελ από τη Σιγκαπούρη στην Ένωση αυξήθηκαν από 179 τόνους το 2008 σε 20 486 τόνους το 2009 και σε 32 078 τόνους την ΠΕ. Οι εξαγωγές από τις ΗΠΑ στη Σιγκαπούρη αυξήθηκαν επίσης την ίδια περίοδο. (46) Σύμφωνα με τις αρμόδιες αρχές της κυβέρνησης της Σιγκαπούρης, το βιοντίζελ που παράχθηκε στη χώρα πωλήθηκε κυρίως μέσα στη Σιγκαπούρη για την κάλυψη της εγχώριας ζήτησης. Ωστόσο, σημειώνουν ότι η βιομηχανία στη Σιγκαπούρη μεγαλώνει με την πρόσφατη κατασκευή νέων εγκαταστάσεων παραγωγής. (47) Οι εξαγωγές από τη Σιγκαπούρη ήταν παραδοσιακά χαμηλές. Οι εισαγωγές βιοντίζελ στην Ένωση εξετάστηκαν προσεκτικά σύμφωνα με τη βάση δεδομένων που προβλέπεται στο άρθρο 14 παράγραφος 6 και ελέγχθηκαν με τις οικείες εθνικές τελωνειακές αρχές. Φαίνεται ότι οι εισαγωγές κορυφώθηκαν κάποιες φορές. Η ανάλυση έδειξε ότι η πλειονότητα αυτών των εισαγωγών ήταν στην πραγματικότητα καταγωγής Σιγκαπούρης. Ωστόσο, δεν ήταν δυνατόν να συνυπολογιστούν όλες οι εισαγωγές. (48) Σε σύγκριση με την κατανάλωση της Ένωσης όπως καταγράφεται στην αρχική έρευνα ο όγκος των εισαγωγών από τη Σιγκαπούρη στην Ένωση που δεν συνυπολογίστηκαν διαπιστώθηκε ότι είναι εξαιρετικά χαμηλός. Επιπλέον, θα ήταν αμελητέο το μερίδιό τους επί της κατανάλωσης της Ένωσης, λαμβανομένης υπόψη της εκτίμησης του ΕΒΒ για τη σημαντική αύξηση της κατανάλωσης στην Ένωση μετά την αρχική έρευνα. (49) Λαμβάνοντας υπόψη τα παραπάνω, μπορεί να συναχθεί το συμπέρασμα ότι οι επανορθωτικές συνέπειες των αντισταθμιστικών μέτρων δεν εξουδετερώθηκαν όσον αφορά τις ποσότητες που αποστέλλονται από τη Σιγκαπούρη. (50) Σχετικά με τη μεταφόρτωση, είναι ευρέως γνωστό ότι η Σιγκαπούρη είναι τεράστιος κόμβος θαλάσσιας διακίνησης εμπορευμάτων στην Ασία όπου τα πλοία της περιφέρειας φτάνουν και ξεφορτώνουν εμπορεύματα τα οποία στη συνέχεια μεταφορτώνονται σε πλοία με προορισμό, μεταξύ άλλων, την Ευρώπη. Σε αυτήν την έρευνα, ένας από τους συνεργαζόμενους εμπόρους μεταφόρτωσε βιοντίζελ καταγωγής Μαλαισίας ή Ινδονησίας μέσω της Σιγκαπούρης με τελικό προορισμό την Ένωση. Την ΠΕ, αυτός ο έμπορος από μόνος του εξήγαγε σημαντική ποσότητα βιοντίζελ στην Ένωση μέσω μεταφόρτωσης στη Σιγκαπούρη και στην Ένωση το βιοντίζελ εκτελωνίστηκε ως καταγωγής Μαλαισίας ή Ινδονησίας. Η επαλήθευση δεν αποκάλυψε ενδείξεις που να αμφισβητούν τη δηλωθείσα καταγωγή Ινδονησίας ή Μαλαισίας. (51) Λαμβάνοντας υπόψη τα παραπάνω, η έρευνα σχετικά με την πιθανή καταστρατήγηση των αντισταθμιστικών μέτρων από τις εισαγωγές βιοντίζελ που αποστέλλονται από τη Σιγκαπούρη θα πρέπει να σταματήσει. 6. ΗΠΑ 6.1. Προκαταρκτικές παρατηρήσεις (52) Πέντε παραγωγοί από τις ΗΠΑ βιοντίζελ ή μειγμάτων βιοντίζελ συνεργάστηκαν στο πλαίσιο της έρευνας, τρεις από τους οποίους περιλήφθηκαν στο δείγμα της αρχικής έρευνας. Η κυβέρνηση των ΗΠΑ συνεργάστηκε παρέχοντας στατιστικές για τις εξαγωγές και την ερμηνεία τους για τις στατιστικές. (53) Και οι τρεις παραγωγοί που περιλήφθηκαν στο δείγμα στην αρχική έρευνα είχαν σταματήσει την εξαγωγή βιοντίζελ μετά την επιβολή οριστικών μέτρων. (54) Μόνο μία από τις πέντε συνεργαζόμενες εταιρείες, η BP North America που δεν συνεργάστηκε στην αρχική έρευνα, εξήγαγε μείγματα βιοντίζελ με περιεκτικότητα κατά βάρος που δεν υπερβαίνει το 20 % βιοντίζελ («που δεν υπερβαίνει το B20») στην Ένωση την ΠΕ. (55) Το National Biodiesel Board («NBB») που εκπροσωπεί την αμερικανική βιομηχανία βιοντίζελ ισχυρίστηκε ότι ένα προϊόν το οποίο, σύμφωνα με τη γνώμη τους, διαπιστώθηκε ότι δεν εμπίπτει στο πεδίο του προϊόντος των ισχυόντων μέτρων δεν μπορεί να υπόκειται σε αντισταθμιστικά μέτρα χωρίς νέα έρευνα για την κατάσταση κατά των επιδοτήσεων. Το NBB ισχυρίστηκε ότι ο οριστικός κανονισμός όρισε ρητά το «υπό εξέταση προϊόν» και το «ομοειδές προϊόν» στο επίπεδο του βιοντίζελ ή των μειγμάτων βιοντίζελ όπου το βιοντίζελ αποτελεί πάνω από το 20 %. Σύμφωνα με το NBB, αυτό δεν είναι ένα τεχνητό κατώφλι αλλά αντιστοιχεί στην πραγματικότητα της αγοράς όπως καταγράφηκε στην αρχική έρευνα. Διαπιστώθηκε, π.χ., ότι το κατώφλι του 20 % ήταν κατάλληλο για να υπάρξει σαφής διάκριση μεταξύ των διαφόρων ειδών μειγμάτων που διατίθενται στην αμερικανική αγορά. (56) Κατά την άποψη του NBB και άλλων ενδιαφερόμενων μερών, μια έρευνα για την καταστρατήγηση μπορεί μόνο να επεκτείνει τα μέτρα αντιντάμπινγκ που επιβάλλονται στο υπό εξέταση προϊόν στο ομοειδές προϊόν που είναι μόνο ένα ελαφρώς τροποποιημένο προϊόν σε σχέση με το υπό εξέταση προϊόν. Για άλλη μια φορά το NBB ισχυρίστηκε ότι το ίδιο το Συμβούλιο στον οριστικό κανονισμό είχε ορίσει ότι το βιοντίζελ σε μείγματα με όγκο βιοντίζελ που δεν ξεπερνά το 20 % δεν είναι ομοειδές προϊόν. Επομένως, σύμφωνα με το NBB, στη δομή των διατάξεων του βασικού κανονισμού δεν υπάρχει άλλη επιλογή από την έναρξη νέας έρευνας προκειμένου να καθοριστεί αν αυτά τα μείγματα πρέπει να υπόκεινται στα μέτρα. (57) Προς απάντηση σε αυτά τα επιχειρήματα, πρέπει πρώτα να σημειωθεί ότι ο σκοπός των διατάξεων για την καταστρατήγηση στο άρθρο 23 του βασικού κανονισμού είναι να εξουδετερωθούν τυχόν προσπάθειες σύμφωνα με τους ισχυρισμούς για την παράκαμψη από τα ισχύοντα μέτρα. Αν υπάρχουν επαρκή αποδεικτικά στοιχεία που δείχνουν ότι υφίσταται καταστρατήγηση κατά την έννοια του άρθρου 23 παράγραφος 3 του βασικού κανονισμού, η Επιτροπή θα ξεκινήσει έρευνα για να καθορίσει αν συντρέχει καταστρατήγηση. Σύμφωνα με το άρθρο 23 παράγραφος 3 του βασικού κανονισμού, πρέπει να εκτιμηθεί η ύπαρξη καταστρατήγησης, π.χ., αναλύοντας διαδοχικά αν υπήρχε μεταβολή του τρόπου διεξαγωγής των εμπορικών συναλλαγών μεταξύ ΗΠΑ και Ένωσης, αν αυτή η μεταβολή προκύπτει από πρακτική, διαδικασία ή εργασία για την οποία υπήρχε μη ικανός αποχρών λόγος ή οικονομική δικαιολογία πλην της επιβολής του δασμού και αν υπάρχουν αποδεικτικά στοιχεία ζημίας ή αν οι επανορθωτικές συνέπειες του δασμού εξουδετερώνονταν όσον αφορά τις τιμές ή/και τις ποσότητες. (58) Θα πρέπει επίσης να υπενθυμιστεί ότι μια έρευνα για την καταστρατήγηση δεν είναι επανεξέταση του πεδίου του προϊόντος με βάση το άρθρο 19 του βασικού κανονισμού και δεν αλλάζει τον ορισμό του υπό εξέταση προϊόντος και του ομοειδούς προϊόντος. Οι διατάξεις βάσει του άρθρου 23 του βασικού κανονισμού προβλέπουν την οικεία νομική βάση για έρευνα με αντικείμενο την ύπαρξη καταστρατήγησης όσον αφορά ένα προϊόν για το οποίο επιβάλλονται μέτρα. (59) Σε αυτό το πλαίσιο, σύμφωνα με τους ισχυρισμούς του αιτήματος που έλαβε η Επιτροπή βάσει του άρθρου 23 παράγραφος 4 του βασικού κανονισμού, μετά την επιβολή των μέτρων, οι εξαγωγές μειγμάτων βιοντίζελ που περιέχουν 20 % βιοντίζελ ή και λιγότερο από τις ΗΠΑ είχαν αρχίσει να καταφτάνουν στην Ένωση, χάρη στο κατώτατο όριο βιοντίζελ που ορίζεται στην περιγραφή του υπό εξέταση προϊόντος και του ομοειδούς προϊόντος. Η έρευνα εξέτασε αν αυτή η πρακτική πρέπει να θεωρηθεί ως καταστρατήγηση σύμφωνα με τις διατάξεις του άρθρου 23 του βασικού κανονισμού. Τέλος, πρέπει να σημειωθεί ότι οι πρακτικές καταστρατήγησης, σύμφωνα με τους ισχυρισμούς, μπορούν να εξετάζονται μόνο βάσει του άρθρου 23 του βασικού κανονισμού. 6.2. Εξαγωγές μειγμάτων που δεν υπερβαίνουν το B20 από τις ΗΠΑ στην Ένωση (60) Όπως αναφέρθηκε στην αιτιολογική σκέψη 20, στον κωδικό των ΗΠΑ HTS 3824 90 40 00 περιέχονται και μείγματα με περιεκτικότητα βιοντίζελ που δεν υπερβαίνει το 96,5 %. Σύμφωνα με τις αμερικανικές στατιστικές για τις εξαγωγές συνολική ποσότητα 358 291 τόνων αυτού του είδους του μείγματος εξήχθη στην Ένωση κατά την ΠΕ. (61) Η BP Products North America («BPNA») την ΠΕ εξήγαγε σημαντικό ποσοστό της προαναφερόμενης ποσότητας. (62) Η BPNA δεν συμμετείχε στην αρχική έρευνα διότι δεν είχε αρχίσει τις δραστηριότητες για το βιοντίζελ πριν από τις αρχές του 2009 προσδοκώντας την αύξηση της αγοράς βιοντίζελ στο μέλλον, ανταποκρινόμενη στις κυβερνητικές εντολές τόσο των ΗΠΑ όσο άλλων χωρών. Η BPNA άρχισε την εξαγωγή στην Ένωση τον Δεκέμβριο του 2009. Σε αυτό το πλαίσιο υπενθυμίζεται ότι επιβλήθηκαν οριστικά μέτρα τον Ιούλιο του 2009. (63) Στην Ένωση, η BP πούλησε μείγμα βιοντίζελ καταγωγής ΗΠΑ με περιεκτικότητα κατά βάρος που δεν υπερβαίνει το 15 % βιοντίζελ («B15») στο ΗΒ, τη Γαλλία και τις Κάτω Χώρες. Σε κάθε περίπτωση, το προϊόν αναμειγνύεται περαιτέρω προκειμένου να τηρηθεί η οικεία νομοθεσία που ισχύει σε ορισμένα κράτη μέλη για την προώθηση της κατανάλωσης βιοκαυσίμων στην αντλία διότι θεωρούνται επί του παρόντος περιβαλλοντικά βιώσιμα. (64) Σύμφωνα με την BPNA, τα μείγματα κάτω του 15 % δεν είναι ομοειδές προϊόν για το υπό εξέταση προϊόν. Τα χαρακτηριστικά και η πραγματικότητα της αγοράς παρουσιάζουν μεγάλες διαφορές. Η διοικητική μέριμνα (περιλαμβανομένων των περιορισμών στη θαλάσσια μεταφορά) στην παραγωγή και την εισαγωγή μειγμάτων με χαμηλότερη περιεκτικότητα βιοντίζελ είναι πολύ διαφορετική σε σχέση με τα μείγματα υψηλότερης περιεκτικότητας. Σύμφωνα με την BPNA, κατά τη μεταφορά μειγμάτων κάτω του 15 %, τα προϊόντα αυτά κατατάσσονται ως πετρελαϊκό προϊόν για θαλάσσια μεταφορά σε αντίθεση με το χημικό προϊόν που καθιστά την αποστολή πιο οικονομική. Η BPNA ισχυρίστηκε επίσης ότι υπάρχουν διαφορές στην απόδοση μεταξύ μειγμάτων χαμηλότερης και υψηλότερης περιεκτικότητας βιοντίζελ όταν χρησιμοποιούνται σε κινητήρες ντίζελ. (65) Ο σκοπός σε μια έρευνα για την καταστρατήγηση είναι να καθοριστεί αν το μείγμα βιοντίζελ με περιεκτικότητα κατά βάρος που δεν υπερβαίνει το 20 % έχει καταστρατηγήσει τα ισχύοντα μέτρα. Είναι πιθανό τα μείγματα με χαμηλότερη περιεκτικότητα να συνεπάγονται χαμηλότερο κόστος θαλάσσιας μεταφοράς. Ωστόσο, θα πρέπει να σημειωθεί ότι ένα μείγμα που δεν υπερβαίνει το Β20 είναι στην πραγματικότητα μόνο μια διαφορετική σύνθεση του μείγματος, σε σύγκριση με τη διαδικασία παραγωγής βιοντίζελ σε μείγμα πάνω από Β20. Η διαδικασία αλλαγής της σύνθεσης του μείγματος είναι απλή. Η δημιουργία μείγματος που δεν υπερβαίνει το Β20 θεωρείται απλά μία μικρή τροποποίηση του υπό εξέταση προϊόντος και η μόνη διαφορά είναι η αναλογία βιοντίζελ στο μείγμα. Πρέπει να σημειωθεί ότι το υπό εξέταση προϊόν καθώς και το μείγμα που δεν υπερβαίνει το Β20 προορίζονται τελικά για τις ίδιες χρήσεις στην Ένωση. Επιπλέον, το βιοντίζελ σε μείγματα που δεν υπερβαίνουν το Β20 καθώς και το βιοντίζελ σε μείγματα πάνω από Β20 έχουν τα ίδια βασικά χαρακτηριστικά. 6.3. Μεταβολή του τρόπου διεξαγωγής των εμπορικών συναλλαγών (66) Οι εισαγωγές του υπό εξέταση προϊόντος από τις ΗΠΑ μειώθηκαν από 1 487 790 τόνους το 2008 σε 381 227 τόνους το 2009 και σχεδόν μηδενίστηκαν την ΠΕ. (67) Σε αυτό το πλαίσιο, πρέπει να σημειωθεί ότι αν και υπήρχε υποχρέωση ανάμειξης π.χ. του B5 στην Ένωση κατά την αρχική έρευνα, οι εξαγωγές μείγματος που δεν υπερβαίνει το B20 από τις ΗΠΑ στην Ένωση άρχισαν μετά την επιβολή των οριστικών μέτρων. Κατά την αρχική έρευνα, κυρίως οι εξαγωγές του B99,9 κατευθύνθηκαν στην Ένωση σύμφωνα με τα στοιχεία που συγκεντρώθηκαν από τους συνεργαζόμενους παραγωγούς-εξαγωγείς που συμμετείχαν στο δείγμα. Ο λόγος ήταν ότι μεγιστοποιήθηκε η επιδότηση για τα εξαχθέντα εμπορεύματα (1 δολάριο ΗΠΑ πίστωση φόρου για το βιοντίζελ ανά γαλόνι). (68) Επομένως είναι δύσκολο να δούμε ποια θα είναι η οικονομική δικαιολογία για να αρχίσουν οι εξαγωγές μείγματος που δεν υπερβαίνει το B20 πλην της αποφυγής των ισχυόντων αντισταθμιστικών μέτρων. (69) Η αναλογία βιοντίζελ στο μείγμα εξακολουθεί να επιδοτείται και ο εισαγωγέας αποφεύγει την καταβολή του οφειλόμενου αντισταθμιστικού δασμού. Σε αυτό το πλαίσιο, πρέπει να σημειωθεί ότι ο αντισταθμιστικός δασμός στα μείγματα εφαρμόζεται κατ’ αναλογία στο βιοντίζελ του μείγματος, δηλαδή στην περίπτωση των εισαγωγών B15 ο αντισταθμιστικός δασμός που δεν καταβάλλεται θα ήταν περίπου 35 ευρώ ανά τόνο. 6.4. Μη ικανός αποχρών λόγος ή οικονομική δικαιολογία πλην της επιβολής του αντισταθμιστικού δασμού (70) Σύμφωνα με την BNPA, το μείγμα βιοντίζελ που δεν υπερβαίνει το B15 δεν δημιουργήθηκε ειδικά για την αποφυγή δασμών. Η εταιρεία ισχυρίστηκε ότι δεν συμμετείχε στην αρχική έρευνα γιατί άρχισε τις δραστηριότητές της σχετικά με το βιοντίζελ στις αρχές του 2009, προσδοκώντας μια μελλοντικά ενεργή αγορά βιοντίζελ ανταποκρινόμενη στις κυβερνητικές εντολές τόσο των ΗΠΑ όσο και άλλων χωρών. Η συγκεκριμένη δομή της εταιρείας, η δραστηριότητά της ως πετρελαϊκή εταιρεία και η παρουσία της στις ΗΠΑ σε επίπεδο διοικητικής μέριμνας κατέστησε την ανάμειξη στις ΗΠΑ και την εξαγωγή στην Ένωση μια λογική εμπορική απόφαση. Το μείγμα που εξήχθη σε όλες τις περιπτώσεις δεν υπερέβαινε το Β15 λόγω των πιο χαλαρών μέτρων ασφάλειας: μέχρι το Β15 το μείγμα δεν θεωρείται χημικό προϊόν σύμφωνα με τους κανονισμούς των θαλάσσιων μεταφορών. (71) Σημειώνεται ότι η δραστηριότητα αυτής της εταιρείας όσον αφορά τις εξαγωγές στην Ένωση άρχισε μόνο μετά την επιβολή των μέτρων. Η έρευνα δεν κατέδειξε κανένα άλλο ικανό αποχρώντα λόγο ή οικονομική δικαιολογία για τη μεταφόρτωση πλην της αποφυγής της καταβολής του ισχύοντος αντισταθμιστικού δασμού που επιβάλλεται στο βιοντίζελ καταγωγής ΗΠΑ. 6.5. Εξουδετέρωση των επανορθωτικών συνεπειών του αντισταθμιστικού δασμού (72) Λαμβάνοντας υπόψη το μη ζημιογόνο επίπεδο των τιμών της αρχικής έρευνας, οι αμερικανικές εισαγωγές μείγματος που δεν υπερβαίνει το B20 στην Ένωση την ΠΕ έδειξαν πώληση σε τιμές χαμηλότερες από τις τιμές της Ένωσης και από τις τιμές-στόχους. Οι εισαγωγές μείγματος που δεν υπερβαίνει το B20 άρχισαν μόνο μετά την επιβολή των οριστικών μέτρων και οι σχετικές ποσότητες δεν ήταν ασήμαντες. (73) Επομένως, εξήχθη το συμπέρασμα ότι τα μέτρα εξουδετερώνονται όσον αφορά τις ποσότητες και τις τιμές. 6.6. Αποδεικτικά στοιχεία για την επιδότηση (74) Αναφορικά με την επιδότηση, πρέπει να σημειωθεί ότι η πίστωση φόρου των ΗΠΑ για το βιοντίζελ, το κύριο σύστημα επιδότησης που διαπιστώθηκε στην αρχική έρευνα, επαναφέρθηκε αναδρομικά τον Δεκέμβριο του 2010. Σε αυτή τη βάση, συνάγεται το συμπέρασμα ότι το εισαχθέν ομοειδές προϊόν εξακολουθούσε να επωφελείται από επιδοτήσεις την ΠΕ. 6.7. Συμπέρασμα (75) Η έρευνα κατέληξε στο συμπέρασμα ότι ο οριστικός αντισταθμιστικός δασμός που επιβάλλεται στις εισαγωγές βιοντίζελ καταγωγής ΗΠΑ καταστρατηγήθηκε μέσω εισαγωγών στην Ένωση βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε βιοντίζελ. (76) Συνήχθη το συμπέρασμα ότι η μόνη οικονομική δικαιολογία για την εξαγωγή μείγματος που δεν υπερβαίνει το B20 ήταν η επιδότηση στις ΗΠΑ αφενός και η αποφυγή της καταβολής αντισταθμιστικών δασμών κατά την εισαγωγή στην Ένωση αφετέρου. (77) Η BPNA ζήτησε απαλλαγή από την πιθανή επέκταση των μέτρων. Ωστόσο, δεδομένου ότι η έρευνα έδειξε σαφώς ότι οι εισαγωγές μείγματος που δεν υπερβαίνει το B20 έγιναν μόνο για να καταστρατηγηθούν τα ισχύοντα μέτρα, δεν μπορεί να παραχωρηθεί αυτή η απαλλαγή. Σύμφωνα με τις διατάξεις του άρθρου 23 παράγραφος 6 του βασικού κανονισμού, μπορούν να παραχωρηθούν απαλλαγές σε παραγωγούς του υπό εξέταση προϊόντος οι οποίοι μπορούν να αποδείξουν ότι δεν συνδέονται με κανένα παραγωγό που υπάγεται στα μέτρα και διαπιστώνεται ότι δεν μετέχουν σε πρακτικές καταστρατήγησης. Σε αυτές τις έρευνες, διαπιστώθηκε ότι η BPNA συμμετείχε στις πρακτικές καταστρατήγησης όταν άρχισε να εξάγει μείγματα που δεν υπερβαίνουν το B20 μετά την επιβολή των μέτρων αντιντάμπινγκ και των αντισταθμιστικών μέτρων χωρίς ικανό αποχρώντα λόγο ούτε οικονομική δικαιολογία πλην της επιβολής των μέτρων. Επιπλέον, υπάρχουν αποδείξεις ότι οι συνέπειες των μέτρων εξουδετερώνονται σε επίπεδο τιμών και ποσοτήτων και ότι το εισαγόμενο προϊόν εξακολουθεί να επιδοτείται. (78) Ορισμένοι παραγωγοί βιοντίζελ που συνεργάστηκαν στην αρχική έρευνα ζήτησαν απαλλαγή από την ενδεχόμενη επέκταση των μέτρων λόγω καταστρατήγησης. Διαπιστώθηκε ότι αυτοί οι αμερικανοί παραγωγοί δεν παρήγαγαν ούτε πούλησαν μείγμα βιοντίζελ που δεν υπερβαίνει το Β20. Σύμφωνα με το άρθρο 23 παράγραφος 6 του βασικού κανονισμού, μόνο το αίτημα των παραγωγών για απαλλαγή μπορεί να εξεταστεί στη διάρκεια της έρευνας για την καταστρατήγηση. Ωστόσο, πρέπει να σημειωθεί ότι το άρθρο 23 του βασικού κανονισμού περιέχει διατάξεις για νεοεισερχόμενες εταιρείες. 7. ΜΕΤΡΑ 7.1. Καναδάς (79) Με βάση τα ανωτέρω, συνάγεται το συμπέρασμα ότι, σύμφωνα με το άρθρο 23 του βασικού κανονισμού, ο οριστικός αντισταθμιστικός δασμός που επιβλήθηκε στις εισαγωγές βιοντίζελ καταγωγής ΗΠΑ καταστρατηγήθηκε με μεταφόρτωση μέσω του Καναδά. (80) Επομένως, σύμφωνα με το άρθρο 23 παράγραφος 1 πρώτη περίοδος του βασικού κανονισμού, τα ισχύοντα μέτρα στις εισαγωγές του υπό εξέταση προϊόντος καταγωγής ΗΠΑ θα πρέπει να επεκταθούν στις εισαγωγές του ιδίου προϊόντος που αποστέλλεται από τον Καναδά, είτε δηλώνεται ως καταγωγής Καναδά είτε όχι. (81) Προκειμένου να αποφευχθεί η μη καταβολή του δασμού λόγω μη επαληθεύσιμων ισχυρισμών ότι το προϊόν που μεταφορτώθηκε μέσω Καναδά παράχθηκε από εταιρεία που υπόκειται σε ατομικό δασμό σύμφωνα με τον οριστικό κανονισμό, το μέτρο η επέκταση του οποίου εξετάζεται πρέπει να είναι το μέτρο που έχει οριστεί στο άρθρο 1 παράγραφος 2 «Όλες οι άλλες εταιρείες» του κανονισμού (ΕΚ) αριθ. 598/2009, που είναι ο οριστικός αντισταθμιστικός δασμός ύψους 237 ευρώ ανά τόνο. (82) Ο αντισταθμιστικός δασμός στα μείγματα εφαρμόζεται κατ’ αναλογία, στη συνολική περιεκτικότητα, κατά βάρος, σε μονοαλκυλεστέρες λιπαρών οξέων ή/και σε παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης (περιεκτικότητα σε βιοντίζελ). (83) Σύμφωνα με το άρθρο 23 παράγραφος 4 και το άρθρο 24 παράγραφος 5 του βασικού κανονισμού, τα οποία προβλέπουν ότι κάθε επέκταση μέτρων εφαρμόζεται στις εισαγωγές που εισέρχονται στην Ένωση βάσει της καταγραφής που επιβάλλει ο κανονισμός για την έναρξη της έρευνας, πρέπει να εισπράττονται δασμοί για τις καταγεγραμμένες εισαγωγές βιοντίζελ που αποστέλλονται από τον Καναδά. 7.2. ΗΠΑ (84) Λαμβάνοντας υπόψη τα παραπάνω, συνάχθηκε το συμπέρασμα ότι ο οριστικός αντισταθμιστικός δασμός που επιβλήθηκε σε εισαγωγές βιοντίζελ καταγωγής ΗΠΑ καταστρατηγήθηκε από εισαγωγές στην Ένωση μείγματος που δεν υπερβαίνει το Β20 σύμφωνα με το άρθρο 23 του βασικού κανονισμού. (85) Σύμφωνα με το άρθρο 23 παράγραφος 1 πρώτη περίοδος του βασικού κανονισμού, τα μέτρα που ίσχυαν για τις εισαγωγές του υπό εξέταση προϊόντος καταγωγής ΗΠΑ θα πρέπει, συνεπώς, να επεκταθούν στις εισαγωγές μείγματος που δεν υπερβαίνει το Β20. (86) Τα μέτρα που θα επεκταθούν είναι αυτά που ορίζονται στο άρθρο 1 παράγραφος 2 του κανονισμού (ΕΚ) αριθ. 598/2009. (87) Ο επεκταθείς αντισταθμιστικός δασμός για τα μείγματα εφαρμόζεται κατ’ αναλογία, στη συνολική περιεκτικότητα, κατά βάρος, σε μονοαλκυλεστέρες λιπαρών οξέων ή/και σε παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης (περιεκτικότητα σε βιοντίζελ). (88) Σύμφωνα με το άρθρο 23 παράγραφος 4 και το άρθρο 24 παράγραφος 5 του βασικού κανονισμού, τα οποία προβλέπουν ότι κάθε επέκταση μέτρων πρέπει να εφαρμόζεται στις εισαγωγές που εισέρχονται στην Ένωση βάσει της καταγραφής που επιβάλλει ο κανονισμός για την έναρξη της έρευνας, πρέπει να εισπράττονται δασμοί για τις καταγεγραμμένες εισαγωγές μείγματος που δεν υπερβαίνει το Β20 καταγωγής ΗΠΑ. 8. ΠΕΡΑΤΩΣΗ ΤΗΣ ΕΡΕΥΝΑΣ ΚΑΤΑ ΤΗΣ ΣΙΓΚΑΠΟΥΡΗΣ (89) Με βάση τα συμπεράσματα που αφορούν τη Σιγκαπούρη, η έρευνα σχετικά με την ενδεχόμενη καταστρατήγηση των αντισταθμιστικών μέτρων από τις εισαγωγές βιοντίζελ που αποστέλλονται από τη Σιγκαπούρη θα πρέπει να περατωθεί και η καταγραφή των εισαγωγών βιοντίζελ που αποστέλλονται από τη Σιγκαπούρη, η οποία επιβλήθηκε με τον κανονισμό για την έναρξη της έρευνας, θα πρέπει να διακοπεί. 9. ΑΙΤΗΣΗ ΑΠΑΛΛΑΓΗΣ (90) Οι δύο συνεργαζόμενες εταιρείες στον Καναδά που απάντησαν στο ερωτηματολόγιο ζήτησαν απαλλαγή από την ενδεχόμενη επέκταση των μέτρων σύμφωνα με το άρθρο 23 παράγραφος 6 του βασικού κανονισμού. (91) Διαπιστώθηκε ότι οι δύο συνεργαζόμενοι καναδοί παραγωγοί δεν μετείχαν σε πρακτικές καταστρατήγησης που αποτελούν το αντικείμενο αυτής της έρευνας. Επιπλέον, αυτοί οι παραγωγοί θα μπορούσαν να αποδείξουν ότι δεν συνδέονται με κανέναν αμερικανό παραγωγό-εξαγωγέα βιοντίζελ. Επομένως, τα αιτήματά τους για απαλλαγή μπορούν να ικανοποιηθούν. (92) Κρίνεται ότι στην περίπτωση αυτή απαιτούνται ειδικά μέτρα προκειμένου να εξασφαλίζεται η ορθή εφαρμογή των εν λόγω απαλλαγών. Τα ειδικά αυτά μέτρα συνίστανται στην υποχρέωση υποβολής στις τελωνειακές αρχές των κρατών μελών έγκυρου εμπορικού τιμολογίου το οποίο πρέπει να συμφωνεί με τις απαιτήσεις που ορίζονται στο παράρτημα του παρόντος κανονισμού. Οι εισαγωγές που δεν συνοδεύονται από τέτοιο τιμολόγιο υπόκεινται σε επεκταθέντα αντισταθμιστικό δασμό. (93) Μία συνεργαζόμενη εταιρεία στις ΗΠΑ που απάντησε στο ερωτηματολόγιο ζήτησε απαλλαγή από την ενδεχόμενη επέκταση των μέτρων σύμφωνα με το άρθρο 23 παράγραφος 6 του βασικού κανονισμού. (94) Όπως εξηγήθηκε στην αιτιολογική σκέψη 77 παραπάνω, η έρευνα έδειξε σαφώς ότι αυτό το μέρος συμμετείχε σε πρακτικές καταστρατήγησης επειδή εισήγαγε μείγμα που δεν υπερβαίνει το B20. Επομένως, δεν μπορεί να παραχωρηθεί η απαλλαγή. (95) Ωστόσο, θα πρέπει να τονιστεί ότι, σε περίπτωση που ένας παραγωγός-εξαγωγέας δεν επωφελείται πλέον από επιδοτήσεις, μπορεί να ζητήσει επανεξέταση σύμφωνα με το άρθρο 19 του βασικού κανονισμού. 10. ΚΟΙΝΟΠΟΙΗΣΗ (96) Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό, βάσει των οποίων συνάγονται τα ανωτέρω συμπεράσματα, και τους ζητήθηκε να υποβάλουν παρατηρήσεις. Εξετάστηκαν οι προφορικές και οι γραπτές παρατηρήσεις που υπέβαλαν τα ενδιαφερόμενα μέρη, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Ο οριστικός αντισταθμιστικός δασμός που επιβλήθηκε με τον κανονισμό (ΕΚ) αριθ. 598/2009 στις εισαγωγές μονοαλκυλεστέρων λιπαρών οξέων ή/και παραφινικών πετρελαίων εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, κοινώς γνωστά ως «βιοντίζελ», σε καθαρή μορφή ή σε μορφή μείγματος με περιεκτικότητα κατά βάρος πάνω από 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, καταγωγής Ηνωμένων Πολιτειών της Αμερικής επεκτείνεται στις εισαγωγές στην Ένωση μονοαλκυλεστέρων λιπαρών οξέων ή/και παραφινικών πετρελαίων εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, κοινώς γνωστά ως «βιοντίζελ», σε καθαρή μορφή ή μορφή μείγματος με περιεκτικότητα κατά βάρος πάνω από 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, που αποστέλλονται από τον Καναδά, είτε δηλώνονται ως καταγωγής Καναδά είτε όχι, και υπάγονται επί του παρόντος στους κωδικούς ΣΟ ex 1516 20 98 (κωδικός Taric 1516209821), ex 1518 00 91 (κωδικός Taric 1518009121), ex 1518 00 99 (κωδικός Taric 1518009921), ex 2710 19 41 (κωδικός Taric 2710194121), ex 3824 90 91 (κωδικός Taric 3824909110) και ex 3824 90 97 (κωδικός Taric 3824909701), με εξαίρεση τα προϊόντα των εταιρειών που περιέχονται στον παρακάτω κατάλογο: Χώρα Εταιρεία Πρόσθετος κωδικός Ταric Καναδάς BIOX Corporation, Oakville, Ontario, Canada B107 Καναδάς Rothsay Biodiesel, Guelph, Ontario, Canada B108 Ο δασμός που πρέπει να επεκταθεί είναι αυτός που ορίζεται στο άρθρο 1 παράγραφος 2 «Όλες οι άλλες εταιρείες» του κανονισμού (ΕΚ) αριθ. 598/2009, που είναι οριστικός αντισταθμιστικός δασμός ύψους 237 ευρώ ανά τόνο (καθαρό βάρος). Ο αντισταθμιστικός δασμός στα μείγματα εφαρμόζεται κατ’ αναλογία προς τη συνολική περιεκτικότητα του μείγματος, κατά βάρος, σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης (περιεκτικότητα σε βιοντίζελ). 2. Η εφαρμογή των απαλλαγών που χορηγήθηκαν στις εταιρείες οι οποίες αναφέρονται στην παράγραφο 1 ή που εγκρίθηκαν από την Επιτροπή σύμφωνα με το άρθρο 4 παράγραφος 2 εξαρτάται από την προσκόμιση στις τελωνειακές υπηρεσίες των κρατών μελών έγκυρου εμπορικού τιμολογίου το οποίο πληροί τους όρους του παραρτήματος. Εάν δεν προσκομιστεί τιμολόγιο, εφαρμόζεται ο αντισταθμιστικός δασμός όπως προβλέπεται στην παράγραφο 1. 3. Ο δασμός που επεκτείνεται σύμφωνα με την παράγραφο 1 του παρόντος άρθρου εισπράττεται για τις εισαγωγές που αποστέλλονται από τον Καναδά, είτε δηλώνονται ως καταγωγής Καναδά είτε όχι, οι οποίες καταγράφονται σύμφωνα με το άρθρο 2 του κανονισμού (ΕΕ) αριθ. 721/2010 και το άρθρο 23 παράγραφος 4 και το άρθρο 24 παράγραφος 5 του κανονισμού (ΕΚ) αριθ. 597/2009, εξαιρουμένων όσων παράγονται από τις εταιρείες που αναφέρονται στην παράγραφο 1. 4. Εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 1. Ο οριστικός αντισταθμιστικός δασμός που επιβλήθηκε με τον κανονισμό (ΕΚ) αριθ. 598/2009 στις εισαγωγές μονοαλκυλεστέρων λιπαρών οξέων ή/και παραφινικών πετρελαίων εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης, κοινώς γνωστά ως «βιοντίζελ», σε καθαρή μορφή ή σε μορφή μείγματος με περιεκτικότητα κατά βάρος πάνω από 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης (gas oils) που προέρχονται από σύνθεση ή/και υδρογονοκατεργασία, μη ορυκτής προέλευσης, καταγωγής Ηνωμένων Πολιτειών της Αμερικής επεκτείνεται στις εισαγωγές στην Ένωση βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης, καταγωγής Ηνωμένων Πολιτειών της Αμερικής που εμπίπτει επί του παρόντος στους κωδικούς ΣΟ ex 1516 20 98 (κωδικός Taric 1516209830), ex 1518 00 91 (κωδικός Taric 1518009130), ex 1518 00 99 (κωδικός Taric 1518009930), ex 2710 19 41 (κωδικός Taric 2710194130) και ex 3824 90 97 (κωδικός Taric 3824909704). Οι δασμοί που θα επεκταθούν είναι αυτοί που ορίζονται στο άρθρο 1 παράγραφος 2 του κανονισμού (ΕΚ) αριθ. 598/2009. Ο αντισταθμιστικός δασμός για τα μείγματα εφαρμόζεται κατ’ αναλογία προς τη συνολική περιεκτικότητα του μείγματος, κατά βάρος, σε μονοαλκυλεστέρες λιπαρών οξέων ή/και παραφινικά πετρέλαια εσωτερικής καύσης που προέρχονται από σύνθεση ή/και υδρογονοκατεργασία, μη ορυκτής προέλευσης (περιεκτικότητα σε βιοντίζελ). 2. Οι δασμοί που επεκτείνονται σύμφωνα με την παράγραφο 1 του παρόντος άρθρου εισπράττονται για τις εισαγωγές καταγωγής Ηνωμένων Πολιτειών της Αμερικής που καταγράφονται σύμφωνα με το άρθρο 2 του κανονισμού (ΕΕ) αριθ. 721/2010 και το άρθρο 23 παράγραφος 4 και το άρθρο 24 παράγραφος 5 του κανονισμού (ΕΚ) αριθ. 597/2009. 3. Εφαρμόζονται οι διατάξεις που ισχύουν για τους τελωνειακούς δασμούς. Άρθρο 3 Περατώνεται η έρευνα που είχε αρχίσει με τον κανονισμό (ΕΕ) αριθ. 721/2010, όσον αφορά την πιθανή καταστρατήγηση των αντισταθμιστικών μέτρων που επιβλήθηκαν με τον κανονισμό (ΕΚ) αριθ. 598/2009 στις εισαγωγές βιοντίζελ καταγωγής Ηνωμένων Πολιτειών της Αμερικής από εισαγωγές βιοντίζελ που αποστέλλονται από τη Σιγκαπούρη, είτε δηλώνονται ως καταγωγής Σιγκαπούρης είτε όχι, και για την υποβολή των εν λόγω εισαγωγών σε καταγραφή. Άρθρο 4 1. Οι αιτήσεις απαλλαγής από τον δασμό που επεκτάθηκε βάσει του άρθρου 1 παράγραφος και του άρθρου 2 παράγραφος 1 συντάσσονται σε μία από τις επίσημες γλώσσες της Ευρωπαϊκής Ένωσης και πρέπει να υπογράφονται από εξουσιοδοτημένο πρόσωπο που αντιπροσωπεύει τον φορέα ο οποίος ζητά την απαλλαγή. Η αίτηση πρέπει να αποστέλλεται στην ακόλουθη διεύθυνση: European Commission Directorate-General for Trade Directorate Η Office: N-105 4/92 1049 Bruxelles ΒΕΛΓΙΟ Φαξ: + 32 22956505 2. Σύμφωνα με το άρθρο 23 παράγραφος 6 του κανονισμού (ΕΚ) αριθ. 597/2009, κατόπιν διαβουλεύσεων με τη συμβουλευτική επιτροπή, η Επιτροπή μπορεί να επιτρέπει, με απόφαση, την απαλλαγή από τον επεκτεινόμενο δυνάμει του άρθρου 1 παράγραφος 1 και του άρθρου 2 παράγραφος 1 δασμό των εισαγωγών από εταιρείες που δεν καταστρατηγούν τα αντισταθμιστικά μέτρα που επιβλήθηκαν με τον κανονισμό (ΕΚ) αριθ. 598/2009. Άρθρο 5 Οι τελωνειακές αρχές καλούνται να διακόψουν την καταγραφή των εισαγωγών, όπως καθορίζεται στο άρθρο 2 του κανονισμού (ΕΕ) αριθ. 721/2010. Άρθρο 6 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Μαΐου 2011.

Ενεργειακή πολιτική

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 205/2011 ΤΟΥ ΣΥΜΒΟΥΛΊΟΥ της 28ης Φεβρουαρίου 2011 για την τροποποίηση του κανονισμού (ΕΚ) αριθ. 1292/2007 για την επιβολή οριστικού δασμού αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός αντιντάμπινγκ»), και ιδίως το άρθρο 9 παράγραφος 4 και το άρθρο 11 παράγραφοι 3, 5 και 6, Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Προηγούμενες έρευνες και ισχύοντα μέτρα αντιντάμπινγκ (1) Τον Αύγουστο του 2001, με τον κανονισμό (ΕΚ) αριθ. 1676/2001 (2), το Συμβούλιο επέβαλε οριστικό δασμό αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής, μεταξύ άλλων, Ινδίας. Τα μέτρα αποτελούνταν από έναν κατ’ αξίαν δασμό αντιντάμπινγκ που κυμαινόταν μεταξύ 0 % και 62,6 % και επιβαλλόταν στις εισαγωγές από παραγωγούς-εξαγωγείς κατονομαζόμενους ατομικά, ενώ επιβλήθηκε δασμός 53,3 % στις εισαγωγές από όλες τις άλλες εταιρείες. (2) Τον Μάρτιο του 2006, με τον κανονισμό (ΕΚ) αριθ. 366/2006 (3), το Συμβούλιο τροποποίησε τα μέτρα που επιβλήθηκαν με τον κανονισμό (ΕΚ) αριθ. 1676/2001. Ο δασμός αντιντάμπινγκ που επιβλήθηκε κυμάνθηκε μεταξύ 0 % και 18 %, αφού ελήφθησαν υπόψη τα πορίσματα της επανεξέτασης ενόψει της λήξης ισχύος των οριστικών αντισταθμιστικών δασμών που παρατίθενται αναλυτικά στον κανονισμό (ΕΚ) αριθ. 367/2006 (4). (3) Τον Αύγουστο του 2006, με τον κανονισμό (ΕΚ) αριθ. 1288/2006 (5), το Συμβούλιο, κατόπιν ενδιάμεσης επανεξέτασης σχετικά με την επιδότηση ενός ινδού παραγωγού ταινιών PET, τροποποίησε τον οριστικό δασμό αντιντάμπινγκ που επιβλήθηκε στον εν λόγω παραγωγό βάσει του κανονισμού (ΕΚ) αριθ. 1676/2001. (4) Τον Σεπτέμβριο του 2006, με τον κανονισμό (ΕΚ) αριθ. 1424/2006 (6), σε συνέχεια αιτήματος ενός νέου παραγωγού-εξαγωγέα, το Συμβούλιο τροποποίησε τον κανονισμό (ΕΚ) αριθ. 1676/2001 όσον αφορά έναν ινδό παραγωγό ταινιών PET. Με τον τροποποιημένο κανονισμό καθιερώθηκε περιθώριο ντάμπινγκ ύψους 15,5 % και συντελεστής δασμού αντιντάμπινγκ ύψους 3,5 % για την εν λόγω εταιρεία, λαμβανομένου υπόψη του περιθωρίου εξαγωγικής επιδότησης της εταιρείας, όπως εξακριβώθηκε στην έρευνα κατά των επιδοτήσεων που κατέληξε στην έκδοση του κανονισμού (ΕΚ) αριθ. 367/2006. Εφόσον δεν υπήρχε ατομικός αντισταθμιστικός δασμός για την εταιρεία, εφαρμόστηκε ο συντελεστής που καθορίστηκε για τις λοιπές εταιρείες. (5) Τον Νοέμβριο του 2007, με τον κανονισμό (ΕΚ) αριθ. 1292/2007 (7), το Συμβούλιο επέβαλε οριστικό δασμό αντιντάμπινγκ στις εισαγωγές ταινιών τερεφθαλικού πολυαιθυλενίου (ΡΕΤ) καταγωγής Ινδίας, ύστερα από επανεξέταση ενόψει της λήξης ισχύος δυνάμει του άρθρου 11 παράγραφος 2 του βασικού κανονισμού αντιντάμπινγκ. Με τον ίδιο κανονισμό τερματίστηκε μια μερική ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού αντιντάμπινγκ, η οποία είχε περιοριστεί σε έναν ινδό παραγωγό-εξαγωγέα. (6) Τον Ιανουάριο του 2009, με τον κανονισμό (ΕΚ) αριθ. 15/2009 (8), κατόπιν μερικής ενδιάμεσης επανεξέτασης την οποία κίνησε με δική της πρωτοβουλία η Επιτροπή σχετικά με την επιδότηση πέντε ινδών παραγωγών ταινιών PET, το Συμβούλιο τροποποίησε τον οριστικό δασμό αντιντάμπινγκ που επιβλήθηκε στις εν λόγω εταιρείες με τον κανονισμό (ΕΚ) αριθ. 1292/2007 και τους οριστικούς αντισταθμιστικούς δασμούς που επιβλήθηκαν με τον κανονισμό (ΕΚ) αριθ. 367/2006. (7) Με τον κανονισμό (ΕΚ) αριθ. 1292/2007 διατηρήθηκε επίσης η επέκταση των μέτρων στη Βραζιλία και το Ισραήλ, ενώ ορισμένες επιχειρήσεις εξαιρέθηκαν. Η τελευταία τροποποίηση του κανονισμού (ΕΚ) αριθ. 1292/2007 στο πλαίσιο αυτό πραγματοποιήθηκε με τον εκτελεστικό κανονισμό (ΕΕ) αριθ. 806/2010 του Συμβουλίου, της 13ης Σεπτεμβρίου 2010, για την τροποποίηση των κανονισμών (ΕΚ) αριθ. 1292/2007 και (ΕΚ) αριθ. 367/2006 όσον αφορά τη χορήγηση απαλλαγής από τα μέτρα που επεβλήθησαν διά των κανονισμών αυτών σε έναν εξαγωγέα από το Ισραήλ τερεφθαλικού πολυαιθυλενίου (PET) καταγωγής Ινδίας, και τον τερματισμό της καταγραφής των εισαγωγών από τον εν λόγω εξαγωγέα (9). (8) Πρέπει να ληφθεί υπόψη ότι η εταιρεία Vacmet India Limited υπόκειται σε υπολειπόμενο δασμό αντιντάμπινγκ 17,3 % με βάση τον κανονισμό (ΕΚ) αριθ. 1292/2007. 2. Ισχύοντα αντισταθμιστικά μέτρα (9) Πρέπει επίσης να ληφθεί υπόψη ότι η εταιρεία Vacmet India Limited υπόκειται σε αντισταθμιστικό δασμό 19,1 % με βάση τον κανονισμό (ΕΚ) αριθ. 367/2006. 3. Αίτηση μερικής ενδιάμεσης επανεξέτασης (10) Στις 7 Αυγούστου 2009, η Επιτροπή έλαβε μια αίτηση για τη διενέργεια μερικής ενδιάμεσης επανεξέτασης, σύμφωνα με το άρθρο 11 παράγραφος 3 του βασικού κανονισμού. Η αίτηση, που περιορίζεται στην εξέταση του ντάμπινγκ, υποβλήθηκε από την εταιρεία Vacmet India Limited, έναν παραγωγό-εξαγωγέα από την Ιδία («ο αιτών»). Στην αίτησή του, ο αιτών υποστήριξε ότι είχαν αλλάξει οι περιστάσεις βάσει των οποίων επιβλήθηκε το μέτρο και ότι οι πραγματοποιηθείσες αλλαγές είχαν μόνιμο χαρακτήρα. Ο αιτών παρείχε εκ πρώτης όψεως αποδεικτικά στοιχεία σύμφωνα με τα οποία δεν είναι πλέον αναγκαίο να διατηρηθεί το μέτρο στο σημερινό του επίπεδο για την εξουδετέρωση του ντάμπινγκ. 4. Έναρξη επανεξέτασης (11) Η Επιτροπή, κατόπιν διαβούλευσης με τη συμβουλευτική επιτροπή, κρίνοντας ότι υφίστανται επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, ανήγγειλε στις 14 Ιανουαρίου 2010, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (10) («ανακοίνωση για την έναρξη»), την έναρξη μερικής ενδιάμεσης επανεξέτασης, σύμφωνα με το άρθρο 11 παράγραφος 3 του βασικού κανονισμού, περιορίζοντας το πεδίο εφαρμογής της επανεξέτασης του ντάμπινγκ όσον αφορά τον αιτούντα. (12) Η έρευνα στο πλαίσιο της μερικής ενδιάμεσης επανεξέτασης έπρεπε να αξιολογήσει επίσης την ανάγκη, ανάλογα με τα πορίσματα της επανεξέτασης, για αναθεώρηση του δασμού που εφαρμόζεται επί του παρόντος στις εισαγωγές του υπό εξέταση προϊόντος από παραγωγούς-εξαγωγείς στ κανονισμού (ΕΚ) αριθ. 1292/2007, δηλαδή του ποσοστού ην ενδιαφερόμενη χώρα οι οποίοι δεν κατονομάζονται στο άρθρο 2 παράγραφος 2 του δασμού αντιντάμπινγκ που εφαρμόζεται για «όλες τις άλλες εταιρείες» στην Ινδία. (13) Στις 14 Ιανουαρίου 2010, η Επιτροπή ανακοίνωσε, επίσης, με ανακοίνωση έναρξης που δημοσιεύτηκε στην Επίσημη Εφημερίδα της Ευρωπαϊκής Ένωσης (11), την έναρξη μερικής ενδιάμεσης επανεξέτασης των αντισταθμιστικών μέτρων η οποία περιορίστηκε στο πεδίο εφαρμογής της εξέτασης της επιδότησης όσον αφορά τον αιτούντα. 5. Έρευνα (14) Η έρευνα του επιπέδου ντάμπινγκ κάλυψε την περίοδο από την 1η Ιανουαρίου 2009 έως την 31η Δεκεμβρίου 2009 («περίοδος της έρευνας επανεξέτασης» ή «ΠΕΕ»). (15) Η Επιτροπή ενημέρωσε επίσημα τον αιτούντα και τις αρχές της χώρας εξαγωγής, καθώς και τον ενωσιακό κλάδο παραγωγής, για την έναρξη της έρευνας στο πλαίσιο της μερικής ενδιάμεσης επανεξέτασης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση. (16) Για να λάβει τις αναγκαίες για την έρευνά της πληροφορίες, η Επιτροπή έστειλε ένα ερωτηματολόγιο στον αιτούντα και έλαβε απάντηση εντός της ορισθείσας προθεσμίας. (17) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό του ντάμπινγκ. Πραγματοποιήθηκε επίσης επίσκεψη επαλήθευσης στις εγκαταστάσεις του αιτούντος. Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Υπό εξέταση προϊόν (18) Το υπό εξέταση προϊόν αυτής της επανεξέτασης είναι το ίδιο με εκείνο στο οποίο αναφερόταν ο κανονισμός για την επιβολή των μέτρων που ισχύουν [κανονισμός (ΕΚ) αριθ. 1292/2007], δηλαδή ταινίες τερεφθαλικού πολυαιθυλενίου (ΡΕΤ) καταγωγής Ινδίας, που υπάγονται σήμερα στους κωδικούς ΣΟ ex 3920 62 19 και ex 3920 62 90. 2. Ομοειδές προϊόν (19) Όπως συνέβη και σε προηγούμενες έρευνες, αυτή η έρευνα έδειξε ότι οι ταινίες PET που παράγονται στην Ινδία και εξάγονται στην Ένωση και οι ταινίες PET που παράγονται και πωλούνται στην εγχώρια αγορά της Ινδίας, καθώς και οι ταινίες PET που παράγονται και πωλούνται στην ΕΕ από τους ενωσιακούς παραγωγούς, έχουν τα ίδια βασικά φυσικά και χημικά χαρακτηριστικά και προορίζονται για τις ίδιες βασικές χρήσεις. (20) Ως εκ τούτου, τα εν λόγω προϊόντα θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού. Γ. ΝΤΑΜΠΙΝΓΚ α) Κανονική αξία (21) Για να καθοριστεί η κανονική αξία, καθορίστηκε πρώτα κατά πόσον ήταν αντιπροσωπευτικός ο συνολικός όγκος των εγχώριων πωλήσεων του ομοειδούς προϊόντος, σύμφωνα με το άρθρο 2 παράγραφος 2 του βασικού κανονισμού, δηλαδή κατά πόσον οι πωλήσεις αυτές αντιπροσώπευαν το 5 % του όγκου πωλήσεων του υπό εξέταση προϊόντος που εξήχθη στην ΕΕ. Η Επιτροπή διαπίστωσε ότι το ομοειδές προϊόν πωλούταν στην εγχώρια αγορά από τον αιτούντα σε συνολικά αντιπροσωπευτικούς όγκους. Αυτός ο έλεγχος του αντιπροσωπευτικού χαρακτήρα πραγματοποιήθηκε κατόπιν για κάθε τύπο προϊόντος. Διαπιστώθηκε ότι δύο τύποι προϊόντος δεν πωλήθηκαν καθόλου στην εγχώρια αγορά. (22) Η Επιτροπή, στη συνέχεια, εξέτασε κατά πόσον θα μπορούσε να θεωρηθεί ότι οι εγχώριες πωλήσεις του ομοειδούς προϊόντος πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Για τον σκοπό αυτό καθορίστηκε, για το ομοειδές προϊόν που πωλείται στην αγορά της Ινδίας, το ποσοστό επικερδών εγχώριων πωλήσεων σε ανεξάρτητους πελάτες κατά τη διάρκεια της ΠΕΕ. Διαπιστώθηκε ότι άνω του 90 % των εγχώριων πωλήσεων ήταν επικερδές. (23) Για τους τύπους προϊόντος που πωλήθηκαν στην εγχώρια αγορά και οι οποίοι πέρασαν τον έλεγχο αντιπροσωπευτικού χαρακτήρα που αναφέρεται στην αιτιολογική σκέψη 21 ανωτέρω, καθορίστηκε ότι, για έναν τύπο προϊόντος, όλες οι εγχώριες συναλλαγές δεν ήταν επικερδείς και, συνεπώς, δεν πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. (24) Για τους τύπους προϊόντων που πωλήθηκαν σε επαρκείς ποσότητες και πωλήθηκαν στο πλαίσιο συνήθων εμπορικών πράξεων στην Ινδία, η κανονική αξία θεσπίστηκε με βάση τις πληρωθείσες ή πληρωτέες από μη συνδεόμενους πελάτες τιμές σύμφωνα με το άρθρο 2 παράγραφος 1 του βασικού κανονισμού. Για τους άλλους τύπους, δηλαδή τον τύπο που αναφέρεται στην αιτιολογική σκέψη 23 ανωτέρω και τους τύπους που δεν πωλήθηκαν στην εγχώρια αγορά, η κανονική αξία κατασκευάστηκε με βάση το κόστος της κατασκευής με το οποίο επιβαρύνθηκε ο αιτών για το εν λόγω εξαγόμενο μοντέλο συν ένα εύλογο ποσό για τα έξοδα πώλησης, τα γενικά και διοικητικά έξοδα (ΓΔΕΠ) και τα κέρδη, σύμφωνα με το άρθρο 2 παράγραφος 3 του βασικού κανονισμού. (25) Λόγω των πολύ επικερδών εγχώριων πωλήσεων που πραγματοποιήθηκαν στο πλαίσιο συνήθων εμπορικών πράξεων, τα ΓΔΕΠ και τα κέρδη βασίστηκαν σε όλες τις εγχώριες πωλήσεις του ομοειδούς προϊόντος στην εγχώρια αγορά. β) Τιμή εξαγωγής (26) Σε όλες τις περιπτώσεις στις οποίες ταινίες PET εξήχθησαν σε ανεξάρτητους πελάτες στην ΕΕ, οι τιμές εξαγωγής καθορίστηκαν σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι πληρωθείσες ή πληρωτέες τιμές εξαγωγής. (27) Για τις εξαγωγικές πωλήσεις στην ΕΕ που πραγματοποιήθηκαν μέσω συνδεδεμένης εταιρείας, η τιμή εξαγωγής υπολογίστηκε με βάση τις τιμές στις οποίες τα εισαγόμενα προϊόντα μεταπωλήθηκαν για πρώτη φορά σε ανεξάρτητο αγοραστή, σύμφωνα με το άρθρο 2 παράγραφος 9 του βασικού κανονισμού. (28) Για τον λόγο αυτό, οι προσαρμογές πραγματοποιήθηκαν για κάθε κόστος που προέκυψε μεταξύ της εισαγωγής και μεταπώλησης στον πρώτο ανεξάρτητο αγοραστή στην αγορά της Ένωσης. Ένα εύλογο περιθώριο για την πώληση, τα γενικά και διοικητικά έξοδα και τα κέρδη αφαιρέθηκαν, επίσης, από αυτές τις πωλήσεις. Τα ποσοστά που χρησιμοποιήθηκαν για τον υπολογισμό του κέρδους και των εξόδων πώληση και των γενικών και διοικητικών εξόδων αντιστοιχούσαν σε αυτά που αναφέρονταν στον λογαριασμό κέρδους και ζημίας της συνδεόμενης εταιρείας. γ) Σύγκριση (29) Η σύγκριση μεταξύ της σταθμισμένης μέσης κανονικής αξίας και της σταθμισμένης μέσης τιμής εξαγωγής πραγματοποιήθηκε σε βάση «εκ του εργοστασίου» και στο ίδιο επίπεδο εμπορίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες που, όπως απεδείχθη, επηρέασαν τις τιμές και τη συγκρισιμότητα των τιμών. Για τον σκοπό αυτό, ελήφθησαν δεόντως υπόψη υπό μορφή προσαρμογών οι διαφορές στα έξοδα μεταφοράς, ασφάλισης, διακίνησης και φόρτωσης και στα παρεπόμενα έξοδα, στα έξοδα προμηθειών, στα χρηματοπιστωτικά έξοδα και στα έξοδα συσκευασίας που καταβάλλονται από τον αιτούντα, όπου ενδείκνυται και δικαιολογείται. δ) Περιθώριο ντάμπινγκ (30) Όπως προβλέπεται στο άρθρο 2 παράγραφος 11 του βασικού κανονισμού, η σταθμισμένη μέση κανονική αξία ανά τύπο συγκρίθηκε με τη σταθμισμένη μέση τιμή εξαγωγής του αντίστοιχου τύπου του υπό εξέταση προϊόντος. Από τη σύγκριση δεν προέκυψε ύπαρξη ντάμπινγκ. Δ. ΔΙΑΡΚΗΣ ΧΑΡΑΚΤΗΡΑΣ ΤΗΣ ΜΕΤΑΒΟΛΗΣ ΤΩΝ ΣΥΝΘΗΚΩΝ (31) Σύμφωνα με το άρθρο 11 παράγραφος 3 του βασικού κανονισμού, εξετάστηκε επίσης κατά πόσον η μεταβολή των συνθηκών που ισχυρίζεται ο αιτών ήταν δυνατόν να θεωρηθεί εύλογα μόνιμου χαρακτήρα. (32) Από την έρευνα προέκυψε ότι το ενδεικτικό περιθώριο ντάμπινγκ που υπολογίστηκε για τις εξαγωγικές πωλήσεις του αιτούντος σε τρίτες χώρες κατά την ΠΕΕ ήταν επίσης αρνητικό. Από την άποψη του όγκου, αυτές οι πωλήσεις ήταν αρκετές φορές υψηλότερες από τις εξαγωγικές πωλήσεις στην ΕΕ. (33) Επίσης, διαπιστώθηκε ότι ο αιτών πραγματοποίησε σημαντικές επενδύσεις από το 2007 και μετά για να βελτιώσει την παραγωγική διαδικασία του και να παράγει τη βασική πρώτη ύλη η οποία είναι αναγκαία για την παραγωγή του υπό εξέταση προϊόντος. Οι αλλαγές αυτές προέκυψαν, ειδικότερα, από τη μείωση του κόστους και, συνεπώς, εξηγείται ο άμεσος αντίκτυπος στο περιθώριο ντάμπινγκ της εταιρείας. Η εν λόγω αλλαγή περιστάσεων μπορεί να θεωρηθεί ότι έχει μόνιμο χαρακτήρα. (34) Επομένως, κρίθηκε ότι οι συνθήκες που οδήγησαν στην έναρξη αυτής της ενδιάμεσης επανεξέτασης είναι απίθανο να αλλάξουν στο άμεσο μέλλον, κατά τρόπο που να μπορούσε να επηρεάσει τα συμπεράσματα της παρούσας ενδιάμεσης επανεξέτασης. Συνεπώς, εξήχθη το συμπέρασμα ότι η μεταβολή των περιστάσεων έχει μόνιμο χαρακτήρα και ότι η εφαρμογή του μέτρου αντιντάμπινγκ στο σημερινό του επίπεδο δεν είναι πλέον δικαιολογημένη. Ε. ΜΕΤΡΑ ΑΝΤΙΝΤΑΜΠΙΝΓΚ (35) Με βάση τα αποτελέσματα της έρευνας, θεωρείται σκόπιμο να τροποποιηθεί ο δασμός αντιντάμπινγκ που επιβάλλεται στις εισαγωγές του υπό εξέταση προϊόντος από τον αιτούντα σε 0 %. (36) Σύμφωνα με το άρθρο 14 παράγραφος 1 του βασικού κανονισμού και το άρθρο 24 παράγραφος 1 δεύτερο εδάφιο του κανονισμού (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (12), κανένα προϊόν δεν υπόκειται ταυτόχρονα σε δασμούς αντιντάμπινγκ και σε αντισταθμιστικούς δασμούς για την αντιμετώπιση της ίδιας κατάστασης που προκύπτει από ντάμπινγκ ή από εξαγωγική επιδότηση. Όπως αναφέρεται στην αιτιολογική σκέψη 9 ανωτέρω, ο αιτών υπόκειται σε αντισταθμιστικό δασμό. Αφού ο δασμός αντιντάμπινγκ που υπολογίστηκε για τον αιτούντα είναι 0 % όσον αφορά το υπό εξέταση προϊόν, η κατάσταση αυτή δεν προκύπτει στην παρούσα περίπτωση. (37) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η τροποποίηση του εφαρμοζόμενου στον αιτούντα δασμολογικού συντελεστή και είχαν την ευκαιρία να διατυπώσουν τις παρατηρήσεις τους. (38) Οι προφορικές και οι γραπτές παρατηρήσεις που υπέβαλαν τα ενδιαφερόμενα μέρη εξετάστηκαν και, όπου κρίθηκε σκόπιμο, τα οριστικά συμπεράσματα τροποποιήθηκαν ανάλογα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο πίνακας στο άρθρο 2 παράγραφος 2 του κανονισμού (ΕΚ) αριθ. 1292/2007 τροποποιείται με την προσθήκη των ακόλουθων στοιχείων: «Vacmet India Limited, Anant Plaza, IInd Floor, 4/117-2A, Civil Lines, Church Road, Agra-282002, Uttar Pradesh, Ινδία 0,0 A992» Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 φεβρουαρίου 2011.

Εμπορικές πράξεις

Εμπορική νομοθεσία

Χημική βιομηχανία

Αθέμιτος ανταγωνισμός

Προστασία των συναλλαγών


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1207/2011 ΤΗΣ ΕΠΙΤΡΟΠΉΣ της 22ας Νοεμβρίου 2011 περί καθορισμού απαιτήσεων για τις επιδόσεις και τη διαλειτουργικότητα της επιτήρησης στο πλαίσιο του Ενιαίου Ευρωπαϊκού Ουρανού (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (κανονισμός για τη διαλειτουργικότητα) (1), και ιδίως το άρθρο 3 παράγραφος 5, Εκτιμώντας τα ακόλουθα: (1) Η Επιτροπή έδωσε εντολή στον Ευρωπαϊκό Οργανισμό για την Ασφάλεια της Αεροναυτιλίας (Eurocontrol), σύμφωνα με το άρθρο 8 παράγραφος 1 του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (2), να εκπονήσει απαιτήσεις για τις επιδόσεις και τη διαλειτουργικότητα της επιτήρησης εντός του ευρωπαϊκού δικτύου διαχείρισης της εναέριας κυκλοφορίας (ΕΔΔΕΚ). Ο παρών κανονισμός βασίζεται στη σχετική έκθεση εντολής της 9ης Ιουλίου 2010. (2) Οι αδιάλειπτες πτητικές λειτουργίες εξαρτώνται από τον ειρμό των ελάχιστων απαιτήσεων απόστασης διαχωρισμού μεταξύ αεροσκαφών οι οποίες εφαρμόζονται στον εναέριο χώρο του Ενιαίου Ευρωπαϊκού Ουρανού. (3) Για τη διασφάλιση διαλειτουργικότητας θα πρέπει να ισχύουν κοινές αρχές κατά την ανταλλαγή δεδομένων επιτήρησης μεταξύ συστημάτων. Επιπλέον θα πρέπει να προσδιοριστούν ελάχιστες ικανότητες και επιδόσεις που εφαρμόζονται σε αεροφερόμενα συστατικά στοιχεία συστημάτων επιτήρησης. (4) Οι ικανότητες των αεροφερόμενων συστατικών στοιχείων συστημάτων επιτήρησης θα πρέπει να προσφέρουν ευελιξία στους παρόχους υπηρεσιών αεροναυτιλίας για την επιλογή των πλέον ενδεδειγμένων επίγειων λύσεων επιτήρησης για τα επιμέρους περιβάλλοντά τους. (5) Ο παρών κανονισμός εφαρμόζεται με την επιφύλαξη της αξιοποίησης άλλων εφαρμογών και τεχνολογιών επιτήρησης που είναι επωφελείς σε συγκεκριμένα περιβάλλοντα. (6) Οι αερομεταφορείς χρειάζονται αρκετό χρόνο για να εξοπλίσουν τόσο τα καινούργια αεροσκάφη τους όσο και τους υφιστάμενους στόλους με τις νέες ικανότητες. Αυτό πρέπει να συνεκτιμηθεί στον καθορισμό των προθεσμιών για την υποχρεωτική εγκατάσταση του εξοπλισμού. (7) Θα πρέπει να καθορισθούν κριτήρια δυνατότητας εξαίρεσης, ιδίως για οικονομικούς ή επιτακτικούς τεχνικούς λόγους, βάσει των οποίων θα επιτρέπεται κατ’ εξαίρεση στους αερομεταφορείς να μην εξοπλίζουν συγκεκριμένους τύπους αεροσκαφών με ορισμένες από τις απαιτούμενες ικανότητες. Θα πρέπει να καθορισθούν κατάλληλες διαδικασίες με βάση τις οποίες η Επιτροπή θα είναι σε θέση να λαμβάνει αποφάσεις επί του θέματος. (8) Η εκχώρηση και επιχειρησιακή λειτουργία της 24-bit ΔΟΠΑ διεύθυνσης αεροσκάφους θα πρέπει να ανταποκρίνεται στις απαιτήσεις της Διεθνούς Οργάνωσης Πολιτικής Αεροπορίας (ΔΟΠΑ) ώστε να διασφαλίζεται διαλειτουργικότητα των εναέριων και επίγειων συστημάτων επιτήρησης. (9) Τα θεμέλια που θέτει η υλοποίηση ικανοτήτων ADS-B «Out» εκ μέρους φορέων εκμετάλλευσης αεροσκαφών θα πρέπει να επιτρέπει την αξιοποίηση επίγειων εφαρμογών και θα πρέπει επίσης να διευκολύνει την αξιοποίηση μελλοντικών εναέριων εφαρμογών. (10) Τα συστήματα ΕΔΔΕΚ θα πρέπει να υποστηρίξουν την εφαρμογή προηγμένων, συμφωνημένων και επικυρωμένων αντιλήψεων λειτουργίας για όλες τις φάσεις της πτήσης, ιδίως όπως προβλέπεται στο γενικό πρόγραμμα ΑΤΜ για την ανάπτυξη του ευρωπαϊκού συστήματος νέας γενιάς για τη διαχείριση της εναέριας κυκλοφορίας (SESAR). (11) Οι επιδόσεις όσων συστημάτων εμπίπτουν στο πεδίο εφαρμογής του παρόντος κανονισμού, και των συστατικών τους στοιχείων, θα πρέπει να αποτιμώνται τακτικά, λαμβανομένου υπόψη του τοπικού περιβάλλοντος εντός του οποίου λειτουργούν. (12) Η ομοιόμορφη εφαρμογή ειδικών διαδικασιών εντός του εναέριου χώρου του ενιαίου ευρωπαϊκού ουρανού είναι καίριας σημασίας για την επίτευξη διαλειτουργικότητας και αδιάλειπτης πτητικής λειτουργίας. (13) Το φάσμα που χρησιμοποιούν τα συστήματα επιτήρησης θα πρέπει να προστατεύεται ώστε να προλαμβάνονται επιζήμιες παρεμβολές. Τα κράτη μέλη θα πρέπει να λαμβάνουν τα αναγκαία προς τούτο μέτρα. (14) Ο παρών κανονισμός δεν θα πρέπει να καλύπτει στρατιωτικές επιχειρήσεις και στρατιωτική εκπαίδευση, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 549/2004. (15) Για να διατηρηθούν ή ενισχυθούν τα υφιστάμενα επίπεδα ασφάλειας πτήσεων, τα κράτη μέλη θα πρέπει να υποχρεωθούν να διασφαλίζουν ότι τα οικεία μέρη προβαίνουν σε εκτίμηση της ασφάλειας, η οποία περιλαμβάνει διαδικασίες ταυτοποίησης κινδύνων, εκτίμησης της επικινδυνότητας και μετριασμού της. Η εναρμονισμένη εφαρμογή των διαδικασιών αυτών στα συστήματα που καλύπτει ο παρών κανονισμός επιβάλλει τον προσδιορισμό ειδικών απαιτήσεων ασφάλειας για όλες τις προδιαγραφές διαλειτουργικότητας και επιδόσεων. (16) Σύμφωνα με τον κανονισμό (ΕΚ) αριθ. 552/2004, οι κανόνες εφαρμογής για τη διαλειτουργικότητα θα πρέπει να περιγράφουν τις ειδικές διαδικασίες αξιολόγησης της συμμόρφωσης οι οποίες πρέπει να χρησιμοποιούνται για την αξιολόγηση της συμμόρφωσης ή της καταλληλότητας των συστατικών στοιχείων καθώς και για τον έλεγχο των συστημάτων. (17) Στην περίπτωση υπηρεσιών εναέριας κυκλοφορίας που παρέχονται κατά κύριο λόγο σε αεροσκάφη τα οποία πραγματοποιούν πτήσεις στο πλαίσιο της γενικής εναέριας κυκλοφορίας υπό στρατιωτική εποπτεία, περιορισμοί που αφορούν τις συμβάσεις προμηθειών ενδέχεται να εμποδίζουν τη συμμόρφωση με τον παρόντα κανονισμό. (18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής Ενιαίου Ουρανού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός καθορίζει απαιτήσεις σχετικά με τα συστήματα που συμβάλλουν στην παροχή των δεδομένων επιτήρησης, τα συστατικά τους στοιχεία και τις συναφείς διαδικασίες, ώστε να διασφαλίζονται η εναρμόνιση των επιδόσεων, η διαλειτουργικότητα και η απόδοση των εν λόγω συστημάτων εντός του ευρωπαϊκού δικτύου διαχείρισης της εναέριας κυκλοφορίας (ΕΔΔΕΚ) και για τους σκοπούς του συντονισμού μεταξύ πολιτικών και στρατιωτικών πτήσεων. Άρθρο 2 Πεδίο εφαρμογής 1. Ο παρών κανονισμός εφαρμόζεται στην αλυσίδα επιτήρησης που αποτελείται από τα εξής: α) αεροφερόμενα συστήματα επιτήρησης, τα συστατικά τους στοιχεία και συναφείς διαδικασίες· β) επίγεια συστήματα επιτήρησης, τα συστατικά τους στοιχεία και συναφείς διαδικασίες· γ) συστήματα επεξεργασίας δεδομένων επιτήρησης, τα συστατικά τους στοιχεία και συναφείς διαδικασίες· δ) συστήματα επικοινωνιών εδάφους-εδάφους χρησιμοποιούμενα για τη διανομή δεδομένων επιτήρησης, τα συστατικά τους στοιχεία και συναφείς διαδικασίες. 2. Ο παρών κανονισμός εφαρμόζεται σε όλες τις πτήσεις γενικής εναέριας κυκλοφορίας που εκτελούνται με κανόνες πτήσης με όργανα εντός του εναέριου χώρου που ορίζεται στο άρθρο 1 παράγραφος 3 του κανονισμού (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου (3), με εξαίρεση το άρθρο 7 παράγραφοι 3 και 4 το οποίο εφαρμόζεται σε όλες τις πτήσεις που πραγματοποιούνται στο πλαίσιο της γενικής εναέριας κυκλοφορίας. 3. Ο παρών κανονισμός εφαρμόζεται σε όλους τους παρόχους υπηρεσιών εναέριας κυκλοφορίας οι οποίοι παρέχουν υπηρεσίες ελέγχου της εναέριας κυκλοφορίας βάσει δεδομένων επιτήρησης, και στους παρόχους υπηρεσιών επικοινωνίας, αεροναυτιλίας ή επιτήρησης οι οποίοι εκμεταλλεύονται συστήματα τα οποία καθορίζονται στην παράγραφο 1. Άρθρο 3 Ορισμοί Για τους σκοπούς του παρόντος κανονισμού ισχύουν οι ορισμοί του άρθρου 2 του κανονισμού (ΕΚ) αριθ. 549/2004. Επίσης, ισχύουν και οι ακόλουθοι ορισμοί: 1) «δεδομένα επιτήρησης» σημαίνει κάθε δεδομένο, είτε αυτό έχει χρονοσημανθεί είτε όχι, στο πλαίσιο του συστήματος επιτήρησης και το οποίο αφορά: α) δισδιάστατο στίγμα αεροσκάφους· β) κατακόρυφη θέση αεροσκάφους· γ) συμπεριφορά αεροσκάφους· δ) στοιχεία αναγνώρισης αεροσκάφους· ε) 24-bit ΔΟΠΑ διεύθυνση αεροσκάφους· στ) πρόθεση αεροσκάφους· ζ) ταχύτητα αεροσκάφους· η) επιτάχυνση αεροσκάφους· 2) «φορέας εκμετάλλευσης αεροσκαφών» σημαίνει πρόσωπο, οργανισμό ή επιχείρηση που ασχολείται ή προσφέρεται να ασχοληθεί με την εκμετάλλευση αεροσκαφών· 3) «ADS-B» σημαίνει αυτόματη εξαρτώμενη επιτήρηση - εκπομπή, δηλαδή τεχνική επιτήρησης κατά την οποία το αεροσκάφος παρέχει αυτόματα, μέσω ζεύξης δεδομένων, δεδομένα προερχόμενα από εποχούμενα συστήματα αεροναυτιλίας και καθορισμού στίγματος· 4) «ADS-B Out» σημαίνει παροχή δεδομένων επιτήρησης ADS-B από την άποψη διαβίβασης από αεροσκάφος· 5) «επιβλαβείς παρεμβολές» σημαίνει παρεμβολές που εμποδίζουν την επίτευξη των απαιτήσεων επιδόσεων· 6) «αλυσίδα επιτήρησης» σημαίνει σύστημα αποτελούμενο από το σύνολο των αεροφερόμενων και επίγειων συστατικών στοιχείων που χρησιμοποιούνται για τον καθορισμό των σχετικών στοιχείων δεδομένων επιτήρησης αεροσκάφους, συμπεριλαμβανομένου του συστήματος επεξεργασίας των δεδομένων επιτήρησης, εφόσον χρησιμοποιείται· 7) «συλλογική αλυσίδα επιτήρησης» σημαίνει αλυσίδα επιτήρησης που απαιτεί τόσο επίγεια όσο και αεροφερόμενα συστατικά στοιχεία για τον προσδιορισμό στοιχείων δεδομένων επιτήρησης· 8) «σύστημα επεξεργασίας των δεδομένων επιτήρησης» σημαίνει σύστημα που επεξεργάζεται όλες τις λαμβανόμενες εισροές επιτήρησης για να συνθέσει την καλύτερη εκτίμηση των τρεχόντων δεδομένων επιτήρησης αεροσκαφών· 9) «ταυτοποίηση αεροσκάφους» σημαίνει ομάδα χαρακτήρων, ψηφίων ή συνδυασμό αυτών, που είτε ταυτίζεται είτε είναι το κωδικοποιημένο ισοδύναμο του σήματος κλήσης του αεροσκάφους, προς χρήση στις επικοινωνίες αέρος-εδάφους, το οποίο χρησιμοποιείται για τον προσδιορισμό των χαρακτηριστικών αναγνώρισης του αεροσκάφους στις επικοινωνίες εδάφους-εδάφους των υπηρεσιών εναέριας κυκλοφορίας· 10) «κρατικό αεροσκάφος» σημαίνει οποιοδήποτε αεροσκάφος χρησιμοποιείται για τις ανάγκες του στρατού, των τελωνείων ή της αστυνομίας· 11) «κρατικό αεροσκάφος μεταφορικού τύπου» σημαίνει κρατικό αεροσκάφος με σταθερά πτερύγια που προορίζεται για τη μεταφορά προσώπων και/ή εμπορευμάτων· 12) «υπολογισμός κατά παρέκταση» σημαίνει προβολή, πρόβλεψη ή επέκταση γνωστών δεδομένων βάσει τιμών ήδη παρατηρηθεισών εντός ενός χρονικού διαστήματος· 13) «υπολογισμός κατά παρέκταση μακράς περιόδου (coasted)» σημαίνει υπολογισμό κατά παρέκταση για περίοδο που υπερβαίνει την περίοδο επικαιροποίησης των επίγειων συστημάτων επιτήρησης· 14) «χρόνος εφαρμοσιμότητας» σημαίνει τη χρονική στιγμή κατά την οποία το στοιχείο δεδομένων μετρήθηκε από την αλυσίδα επιτήρησης ή τον χρόνο για τον οποίο υπολογίστηκε από την αλυσίδα επιτήρησης· 15) «ακρίβεια» σημαίνει τον βαθμό συμμόρφωσης της παρεχόμενης τιμής στοιχείου δεδομένων με την πραγματική του τιμή κατά τον χρόνο που το στοιχείο δεδομένων εξέρχεται από την αλυσίδα επιτήρησης· 16) «διαθεσιμότητα» σημαίνει τον βαθμό στον οποίο ένα σύστημα ή ένα συστατικό του στοιχείο είναι επιχειρησιακό και προσβάσιμο όταν απαιτείται να χρησιμοποιηθεί· 17) «ακεραιότητα» σημαίνει τον βαθμό μη ανιχνευθείσας (σε επίπεδο συστήματος) μη συμμόρφωσης της τιμής εισόδου του στοιχείου δεδομένων προς την τιμή εξόδου· 18) «συνέχεια» σημαίνει την πιθανότητα να εκτελέσει ένα σύστημα την απαιτούμενη λειτουργία του χωρίς απρογραμμάτιστη διακοπή, με την παραδοχή ότι το σύστημα είναι διαθέσιμο στην έναρξη της σχεδιαζόμενης πτητικής δραστηριότητας· 19. «επικαιρότητα» σημαίνει τη διαφορά μεταξύ του χρόνου εξόδου στοιχείου δεδομένων και του χρόνου εφαρμοσιμότητας του εν λόγω στοιχείου δεδομένων. Άρθρο 4 Απαιτήσεις επιδόσεων 1. Οι πάροχοι υπηρεσιών αεροναυτιλίας διασφαλίζουν αδιάλειπτες πτητικές δραστηριότητες στον εναέριο χώρο που υπάγεται στην ευθύνη τους και στα όρια με παρακείμενους εναέριους χώρους, εφαρμόζοντας κατάλληλες ελάχιστες απαιτήσεις αποστάσεων διαχωρισμού αεροσκαφών. 2. Οι πάροχοι υπηρεσιών αεροναυτιλίας διασφαλίζουν ότι τα συστήματα που αναφέρονται στο άρθρο 2 παράγραφος 1 στοιχεία β), γ) και δ) χρησιμοποιούνται, εφόσον χρειάζεται, για την υποστήριξη των ελάχιστων αποστάσεων διαχωρισμού που εφαρμόζονται σύμφωνα με την παράγραφο 1. 3. Οι πάροχοι υπηρεσιών αεροναυτιλίας διασφαλίζουν ότι η έξοδος της αλυσίδας επιτήρησης που αναφέρεται στο άρθρο 2 παράγραφος 1 ανταποκρίνεται στις απαιτήσεις επιδόσεων που καθορίζονται στο παράρτημα I υπό τον όρο ότι οι λειτουργίες των αεροφερόμενων συστατικών στοιχείων ανταποκρίνονται στις απαιτήσεις επιδόσεων του παραρτήματος II. 4. Εάν ένας φορέας παροχής υπηρεσιών αεροναυτιλίας ταυτοποιήσει αεροσκάφος του οποίου τα ηλεκτρονικά συστήματα παρουσιάζουν λειτουργική ανωμαλία, ενημερώνει τον φορέα εκμετάλλευσης της πτήσης σχετικά με την απόκλιση από τις απαιτήσεις επιδόσεων. Ο φορέας εκμετάλλευσης διερευνά το θέμα πριν από την έναρξη της επόμενης πτήσης και γίνεται η απαιτούμενη διόρθωση σύμφωνα με τις διαδικασίες συνήθους συντήρησης και διόρθωσης που αφορούν το αεροσκάφος και τα ηλεκτρονικά του συστήματα. Άρθρο 5 Απαιτήσεις διαλειτουργικότητας 1. Οι πάροχοι υπηρεσιών αεροναυτιλίας διασφαλίζουν ότι όλα τα δεδομένα επιτήρησης που μεταφέρονται από τα συστήματά τους τα οποία προσδιορίζονται στο άρθρο 2 παράγραφος 1 στοιχεία β) και γ) προς άλλους παρόχους υπηρεσιών αεροναυτιλίας συμφωνούν με τις απαιτήσεις που καθορίζονται στο παράρτημα II. 2. Οι πάροχοι υπηρεσιών αεροναυτιλίας, κατά τη διαβίβαση δεδομένων επιτήρησης από τα συστήματά τους που προσδιορίζονται στο άρθρο 2 παράγραφος 1 στοιχεία β) και γ) προς άλλους παρόχους υπηρεσιών αεροναυτιλίας, προβαίνουν στις επίσημες ρυθμίσεις με αυτούς για την ανταλλαγή των δεδομένων σύμφωνα με τις απαιτήσεις που καθορίζονται στο παράρτημα IV. 3. Οι πάροχοι υπηρεσιών αεροναυτιλίας διασφαλίζουν ότι το αργότερο έως τις 2 Ιανουαρίου 2020 η αλυσίδα συλλογικής επιτήρησης διαθέτει τις αναγκαίες ικανότητες ώστε να τους επιτρέπει να αναγνωρίζουν τα χαρακτηριστικά επιμέρους αεροσκάφους με τη χρήση ταυτοποίησης αεροσκάφους με καθοδική ζεύξη που γίνεται διαθέσιμη από αεροσκάφος εξοπλισμένο σύμφωνα με το παράρτημα II. 4. Οι φορείς εκμετάλλευσης μεριμνούν ώστε: α) όσα αεροσκάφη εκτελούν τις αναφερόμενες στο άρθρο 2 παράγραφος 2 πτήσεις με ατομικό πιστοποιητικό αξιοπλοΐας που έχει εκδοθεί για πρώτη φορά στις ή μετά τις 8 Ιανουαρίου 2015 να είναι εξοπλισμένα με αναμεταδότες ραντάρ δευτερεύουσας επιτήρησης με τις ικανότητες που καθορίζονται στο μέρος Α του παραρτήματος ΙΙ· β) όσα αεροσκάφη με μέγιστη πιστοποιημένη μάζα απογείωσης άνω των 5 700 kg ή με ικανότητα μέγιστης πραγματικής ταχύτητας αέρα μεγαλύτερη από 250 κόμβους εκτελούν τις αναφερόμενες στο άρθρο 2 παράγραφος 2 πτήσεις με ατομικό πιστοποιητικό αξιοπλοΐας που έχει εκδοθεί για πρώτη φορά στις ή μετά τις 8 Ιανουαρίου 2015 να είναι εξοπλισμένα με αναμεταδότες ραντάρ δευτερεύουσας επιτήρησης που διαθέτουν, επιπλέον των ικανοτήτων που καθορίζονται στο μέρος Α του παραρτήματος II, τις ικανότητες που καθορίζονται στο μέρος Β του εν λόγω παραρτήματος· γ) όσα αεροσκάφη με μέγιστη πιστοποιημένη μάζα απογείωσης άνω των 5 700 kg ή με ικανότητα μέγιστης πραγματικής ταχύτητας αέρα μεγαλύτερη από 250 κόμβους εκτελούν τις αναφερόμενες στο άρθρο 2 παράγραφος 2 πτήσεις με ατομικό πιστοποιητικό αξιοπλοΐας που έχει εκδοθεί για πρώτη φορά στις ή μετά τις 8 Ιανουαρίου 2015 να είναι εξοπλισμένα με αναμεταδότες ραντάρ δευτερεύουσας επιτήρησης που διαθέτουν, επιπλέον των ικανοτήτων που καθορίζονται στο μέρος Α του παραρτήματος II, τις ικανότητες που καθορίζονται στο μέρος Γ του εν λόγω παραρτήματος. 5. Οι φορείς εκμετάλλευσης μεριμνούν ώστε μέχρι τις 7 Δεκεμβρίου 2017 το αργότερο: α) όσα αεροσκάφη εκτελούν τις αναφερόμενες στο άρθρο 2 παράγραφος 2 πτήσεις με ατομικό πιστοποιητικό αξιοπλοΐας που έχει εκδοθεί για πρώτη φορά πριν από τις 8 Ιανουαρίου 2015 να εξοπλίζονται με αναμεταδότες ραντάρ δευτερεύουσας επιτήρησης με τις ικανότητες που καθορίζονται στο μέρος Α του παραρτήματος ΙΙ· β) όσα αεροσκάφη με μέγιστη πιστοποιημένη μάζα απογείωσης άνω των 5 700 kg ή με ικανότητα μέγιστης πραγματικής ταχύτητας αέρα μεγαλύτερη από 250 κόμβους εκτελούν τις αναφερόμενες στο άρθρο 2 παράγραφος 2 πτήσεις με ατομικό πιστοποιητικό αξιοπλοΐας που έχει εκδοθεί για πρώτη φορά πριν από τις 8 Ιανουαρίου 2015 να εξοπλίζονται με αναμεταδότες ραντάρ δευτερεύουσας επιτήρησης που διαθέτουν, επιπλέον των ικανοτήτων που καθορίζονται στο μέρος Α του παραρτήματος II, τις ικανότητες που καθορίζονται στο μέρος Β του εν λόγω παραρτήματος· γ) όσα αεροσκάφη με σταθερά πτερύγια και με μέγιστη πιστοποιημένη μάζα απογείωσης άνω των 5 700 kg ή με ικανότητα μέγιστης πραγματικής ταχύτητας αέρα μεγαλύτερη από 250 κόμβους εκτελούν τις αναφερόμενες στο άρθρο 2 παράγραφος 2 πτήσεις με ατομικό πιστοποιητικό αξιοπλοΐας που έχει εκδοθεί για πρώτη φορά πριν από τις 8 Ιανουαρίου 2015 να εξοπλίζονται με αναμεταδότες ραντάρ δευτερεύουσας επιτήρησης που διαθέτουν, επιπλέον των ικανοτήτων που καθορίζονται στο μέρος Α του παραρτήματος II, τις ικανότητες που καθορίζονται στο μέρος Γ του εν λόγω παραρτήματος. 6. Οι φορείς εκμετάλλευσης μεριμνούν ώστε τα εξοπλισμένα σύμφωνα με τις παραγράφους 4 και 5 αεροσκάφη με μέγιστη πιστοποιημένη μάζα απογείωσης άνω των 5 700 kg ή με ικανότητα μέγιστης πραγματικής ταχύτητας αέρα μεγαλύτερη από 250 κόμβους να λειτουργούν με διαφορισμό κεραίας όπως περιγράφεται στο σημείο 3.1.2.10.4 του παραρτήματος 10 της σύμβασης του Σικάγου, τόμος IV, τέταρτη έκδοση, συμπεριλαμβανομένων όλων των τροποποιήσεων έως τον αριθ. 85. 7. Τα κράτη μέλη μπορεί να επιβάλλουν απαιτήσεις μεταφοράς σύμφωνα με την παράγραφο 4 στοιχείο β) και την παράγραφο 5 στοιχείο β) σε όλα τα αεροσκάφη που εκτελούν πτήσεις που αναφέρονται στο άρθρο 2 παράγραφος 2 σε περιοχές όπου παρέχονται υπηρεσίες επιτήρησης από τους παρόχους υπηρεσιών αεροναυτιλίας με χρήση των δεδομένων επιτήρησης που προσδιορίζονται στο μέρος Β του παραρτήματος II. 8. Οι πάροχοι υπηρεσιών αεροναυτιλίας μεριμνούν ώστε πριν από τη θέση σε υπηρεσία των συστημάτων που αναφέρονται στο άρθρο 2 παράγραφος 1 στοιχεία β), γ) και δ) να εφαρμόζουν τις αποδοτικότερες λύσεις αξιοποίησης συνεκτιμώντας τα τοπικά περιβάλλοντα λειτουργίας, τους περιορισμούς και τις ανάγκες, καθώς και τις ικανότητες των χρηστών του εναέριου χώρου. Άρθρο 6 Προστασία φάσματος 1. Μέχρι τις 5 Φεβρουαρίου 2015 το αργότερο, τα κράτη μέλη διασφαλίζουν ότι ένας αναμεταδότης ραντάρ δευτερεύουσας επιτήρησης επί αεροσκάφους που πετά πάνω από κράτος μέλος δεν δέχεται υπερβολικά πολλές ερωτήσεις τις οποίες διαβιβάζουν επίγειοι επερωτητές επιτήρησης και οι οποίες είτε συνεπάγονται απαντήσεις είτε δεν προκαλούν μεν απάντηση είναι όμως ικανής ισχύος ώστε να σημειώνεται υπέρβαση της ελάχιστης στάθμης κατωφλίου του δέκτη του αναμεταδότη ραντάρ δευτερεύουσας επιτήρησης. 2. Για τους σκοπούς της παραγράφου 1, το άθροισμα αυτών των ερωτήσεων δεν ωθεί τον αναμεταδότη ραντάρ δευτερεύουσας επιτήρησης να υπερβαίνει τις ταχύτητες απαντήσεων ανά δευτερόλεπτο, με εξαίρεση τυχόν μεταδόσεις squitter, που καθορίζονται στο σημείο 3.1.1.7.9.1 για απαντήσεις με τρόπο λειτουργίας A/C και στο σημείο 3.1.2.10.3.7.3 για απαντήσεις με τρόπο λειτουργίας S του παραρτήματος 10 της σύμβασης του Σικάγου, τόμος IV, τέταρτη έκδοση. 3. Μέχρι τις 5 Φεβρουαρίου 2015 το αργότερο, τα κράτη μέλη λαμβάνουν τα αναγκαία μέτρα για να διασφαλίσουν ότι η χρήση επίγειου πομπού που λειτουργεί σε κράτος μέλος δεν δημιουργεί επιβλαβείς παρεμβολές σε άλλα συστήματα επιτήρησης. 4. Σε περίπτωση διαφωνίας μεταξύ των κρατών μελών όσον αφορά τα μέτρα που αναφέρονται λεπτομερώς στις παραγράφους 1 και 3, τα οικεία κράτη μέλη παραπέμπουν το θέμα στην Επιτροπή για την ανάληψη δράσης. Άρθρο 7 Συναφείς διαδικασίες 1. Οι πάροχοι υπηρεσιών αεροναυτιλίας αξιολογούν το επίπεδο επιδόσεων της επίγειας αλυσίδας επιτήρησης πριν τη θέσουν σε υπηρεσία, καθώς και τακτικά στη χρονική διάρκεια υπηρεσίας, σύμφωνα με τις απαιτήσεις του παραρτήματος V. 2. Οι φορείς εκμετάλλευσης μεριμνούν ώστε να πραγματοποιείται έλεγχος τουλάχιστον ανά δύο έτη, και κάθε φορά που εντοπίζεται ανωμαλία σε συγκεκριμένο αεροσκάφος, έτσι ώστε τα στοιχεία δεδομένων που καθορίζονται στο σημείο 3 μέρος Α του παραρτήματος II, στο σημείο 3 μέρος Β του παραρτήματος II και στο σημείο 2 μέρος Γ του παραρτήματος II, κατά περίπτωση, να δίδονται σωστά στην έξοδο των αναμεταδοτών ραντάρ δευτερεύουσας επιτήρησης που είναι εγκατεστημένοι στα αεροσκάφη τους. Σε περίπτωση που τα στοιχεία δεδομένων δεν δίδονται σωστά, ο φορέας εκμετάλλευσης διερευνά το θέμα πριν από την έναρξη της επόμενης πτήσης και γίνεται η απαιτούμενη διόρθωση σύμφωνα με τις διαδικασίες συνήθους συντήρησης και διόρθωσης που αφορούν το αεροσκάφος και τα ηλεκτρονικά του συστήματα. 3. Τα κράτη μέλη μεριμνούν ώστε η εκχώρηση 24-bit ΔΟΠΑ διευθύνσεων αεροσκαφών σε αεροσκάφος εξοπλισμένο με αναμεταδότη τρόπου λειτουργίας S να γίνεται σύμφωνα με το κεφάλαιο 9 και το προσάρτημά του, παράρτημα 10 της σύμβασης του Σικάγου, τόμος ΙΙΙ, δεύτερη έκδοση, συμπεριλαμβανομένων όλων των τροποποιήσεων έως την αριθ. 85. 4. Οι φορείς εκμετάλλευσης μεριμνούν ώστε επί του αεροσκάφους το οποίο εκμεταλλεύονται να λειτουργεί ο αναμεταδότης τρόπου λειτουργίας S με 24-bit διεύθυνση ΔΟΠΑ αεροσκάφους που αντιστοιχεί στον αριθμό νηολογίου που έχει εκχωρηθεί από το κράτος στο οποίο είναι νηολογημένο το αεροσκάφος. Άρθρο 8 Κρατικά αεροσκάφη 1. Τα κράτη μέλη μεριμνούν ώστε μέχρι τις 7 Δεκεμβρίου 2017 το αργότερο όσα κρατικά αεροσκάφη λειτουργούν σύμφωνα με το άρθρο 2 παράγραφος 2 να είναι εξοπλισμένα με αναμεταδότες ραντάρ δευτερεύουσας επιτήρησης που διαθέτουν την ικανότητα όπως καθορίζεται στο μέρος Α του παραρτήματος II. 2. Τα κράτη μέλη μεριμνούν ώστε κρατικά αεροσκάφη μεταφορικού τύπου, με μέγιστη πιστοποιημένη μάζα απογείωσης άνω των 5 700 kg ή με ικανότητα μέγιστης πραγματικής ταχύτητας αέρα μεγαλύτερη από 250 κόμβους, τα οποία εκτελούν πτήσεις σύμφωνα με το άρθρο 2 παράγραφος 2, να εξοπλίζονται μέχρι την 1η Ιανουαρίου 2019 το αργότερο με αναμεταδότες ραντάρ δευτερεύουσας επιτήρησης οι οποίοι διαθέτουν, επιπλέον των ικανοτήτων που καθορίζονται στο μέρος Α του παραρτήματος II, τις ικανότητες που καθορίζονται στο μέρος Β και στο μέρος Γ του εν λόγω παραρτήματος. 3. Τα κράτη μέλη ανακοινώνουν στην Επιτροπή, το αργότερο μέχρι την 1η Ιουλίου 2016, τον κατάλογο των κρατικών αεροσκαφών τα οποία δεν μπορούν να εξοπλιστούν με αναμεταδότες ραντάρ δευτερεύουσας επιτήρησης ανταποκρινόμενους στις απαιτήσεις που καθορίζονται στο μέρος Α του παραρτήματος II, καθώς και την αιτιολογία του μη εξοπλισμού. Τα κράτη μέλη ανακοινώνουν στην Επιτροπή, το αργότερο μέχρι την 1η Ιουλίου 2018, τον πλέον πρόσφατο κατάλογο κρατικών αεροσκαφών μεταφορικού τύπου, με μέγιστη πιστοποιημένη μάζα απογείωσης άνω των 5 700 kg ή με μέγιστη ικανότητα πραγματικής ταχύτητας αέρα μεγαλύτερη από 250 κόμβους, τα οποία δεν μπορούν να εξοπλιστούν με αναμεταδότες ραντάρ δευτερεύουσας επιτήρησης ανταποκρινόμενους στις απαιτήσεις όπως καθορίζονται στο μέρος Β και στο μέρος Γ του παραρτήματος II, καθώς και την αιτιολογία για τον μη εξοπλισμό. Η αιτιολογία για τον μη εξοπλισμό αναφέρεται στις ακόλουθες περιπτώσεις: α) επιτακτικοί τεχνικοί λόγοι· β) το κρατικό αεροσκάφος που εκτελεί πτήσεις σύμφωνα με το άρθρο 2 παράγραφος 2 θα τεθεί εκτός επιχειρησιακής λειτουργίας μέχρι την 1η Ιανουαρίου 2020 το αργότερο· γ) συμβατικοί περιορισμοί από πλευράς προμηθειών. 4. Όταν τα κρατικά αεροσκάφη δεν είναι δυνατόν να εξοπλιστούν με αναμεταδότες ραντάρ δευτερεύουσας επιτήρησης, όπως ορίζεται στις παραγράφους 1 ή 2, για τον λόγο που αναφέρεται στην παράγραφο 3 στοιχείο γ), στην αιτιολόγηση τα κράτη μέλη περιλαμβάνουν τα σχέδιά τους για συμβάσεις προμηθειών που αφορούν τα αεροσκάφη αυτά. 5. Οι πάροχοι υπηρεσιών εναέριας κυκλοφορίας μεριμνούν ώστε τα κρατικά αεροσκάφη που αναφέρονται στην παράγραφο 3 να μπορούν να τακτοποιηθούν, υπό τον όρο ότι μπορούν να εξυπηρετηθούν με ασφάλεια εντός των ορίων της ικανότητας του συστήματος διαχείρισης εναέριας κυκλοφορίας. 6. Τα κράτη μέλη δημοσιεύουν σε εθνικά έντυπα ενημέρωσης για θέματα αεροναυτιλίας τις διαδικασίες για την εξυπηρέτηση των κρατικών αεροσκαφών που δεν είναι εξοπλισμένα σύμφωνα με τις παραγράφους 1 ή 2. 7. Οι πάροχοι υπηρεσιών εναέριας κυκλοφορίας ανακοινώνουν σε ετήσια βάση στα κράτη μέλη που τους έχουν ορίσει τα σχέδιά τους για την εξυπηρέτηση των κρατικών αεροσκαφών που δεν είναι εξοπλισμένα σύμφωνα με τις παραγράφους 1 ή 2. Τα σχέδια αυτά καθορίζονται λαμβανομένων υπόψη των ορίων ικανότητας που σχετίζονται με τις διαδικασίες που αναφέρονται στην παράγραφο 6. Άρθρο 9 Απαιτήσεις ασφάλειας 1. Τα κράτη μέλη διασφαλίζουν ότι πριν από τις 5 Φεβρουαρίου 2015 το αργότερο θα έχει διενεργηθεί εκτίμηση ασφάλειας για όλα τα υφιστάμενα συστήματα που αναφέρονται στο άρθρο 2 παράγραφος 1 στοιχεία β), γ) και δ). 2. Τα κράτη μέλη διασφαλίζουν ότι επέρχονται τυχόν αλλαγές στα αναφερόμενα στο άρθρο 2 παράγραφος 1 στοιχεία β), γ) και δ) υφιστάμενα συστήματα ή ότι γίνεται η εισαγωγή νέων συστημάτων μόνον εφόσον τα οικεία μέρη έχουν προηγουμένως διενεργήσει εκτίμηση ασφάλειας, συμπεριλαμβανομένης της ταυτοποίησης κινδύνων, εκτίμησης επικινδυνότητας και διαδικασιών μετριασμού της. 3. Κατά τη διάρκεια των αξιολογήσεων των παραγράφων 1 και 2, οι απαιτήσεις ασφάλειας που ορίζονται στο παράρτημα VI λαμβάνονται υπόψη ως ελάχιστες απαιτήσεις. Άρθρο 10 Συμμόρφωση ή καταλληλότητα χρήσης συστατικών στοιχείων Πριν από την έκδοση της δήλωσης ΕΚ συμμόρφωσης ή καταλληλότητας προς χρήση που αναφέρεται στο άρθρο 5 του κανονισμού (ΕΚ) αριθ. 552/2004, οι κατασκευαστές συστατικών στοιχείων των συστημάτων που αναφέρονται στο άρθρο 2 παράγραφος 1 του παρόντος κανονισμού ή οι εγκατεστημένοι στην Ένωση εγκεκριμένοι αντιπρόσωποί τους, εκτιμούν τη συμμόρφωση ή την καταλληλότητα χρήσης των εν λόγω συστατικών στοιχείων σύμφωνα με τις παρατιθέμενες στο παράρτημα VII απαιτήσεις. Ωστόσο, οι διαδικασίες πιστοποίησης που είναι σύμφωνες με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (4), θεωρούνται αποδεκτές διαδικασίες για την εκτίμηση της συμμόρφωσης των συστατικών στοιχείων εφόσον περιλαμβάνουν απόδειξη της συμμόρφωσης προς τις εφαρμοστέες απαιτήσεις του παρόντος κανονισμού σχετικά με τη διαλειτουργικότητα, τις επιδόσεις και την ασφάλεια. Άρθρο 11 Έλεγχος των συστημάτων 1. Οι πάροχοι υπηρεσιών αεροναυτιλίας που μπορούν να αποδείξουν ή έχουν αποδείξει ότι πληρούν τους όρους του παραρτήματος VIII διενεργούν έλεγχο των συστημάτων που αναφέρονται στο άρθρο 2 παράγραφος 1 στοιχεία β), γ) και δ) σύμφωνα με τις απαιτήσεις που καθορίζονται στο μέρος Α του παραρτήματος ΙΧ. 2. Οι πάροχοι υπηρεσιών αεροναυτιλίας που δεν μπορούν να αποδείξουν ότι πληρούν τις προϋποθέσεις που ορίζονται στο παράρτημα VIII αναθέτουν με υπεργολαβία σε κοινοποιημένο οργανισμό τον έλεγχο των συστημάτων που αναφέρονται στο άρθρο 2 παράγραφος 1 στοιχεία β), γ) και δ). Ο έλεγχος αυτός διεξάγεται σύμφωνα με τις απαιτήσεις που παρατίθενται στο μέρος B του παραρτήματος IX. 3. Οι διαδικασίες πιστοποίησης που είναι σύμφωνες με τον κανονισμό (ΕΚ) αριθ. 216/2008 θεωρούνται ως αποδεκτές διαδικασίες για τον έλεγχο των συστημάτων εφόσον περιλαμβάνουν την απόδειξη συμμόρφωσης με τις εφαρμοστέες απαιτήσεις διαλειτουργικότητας, επιδόσεων και ασφάλειας του παρόντος κανονισμού. Άρθρο 12 Πρόσθετες απαιτήσεις 1. Οι πάροχοι υπηρεσιών αεροναυτιλίας μεριμνούν ώστε το σύνολο του οικείου προσωπικού να έχει ενημερωθεί δεόντως σχετικά με τις απαιτήσεις που ορίζονται στον παρόντα κανονισμό και να είναι κατάλληλα εκπαιδευμένο για να φέρει σε πέρας τα καθήκοντά του. 2. Οι πάροχοι υπηρεσιών αεροναυτιλίας: α) συντάσσουν και διατηρούν επιχειρησιακά εγχειρίδια, τα οποία περιέχουν τις απαραίτητες οδηγίες και πληροφορίες που επιτρέπουν στο σύνολο του οικείου προσωπικού να εφαρμόζει τον παρόντα κανονισμό· β) μεριμνούν ώστε τα εγχειρίδια που αναφέρονται στο στοιχείο α) να είναι προσβάσιμα και να διατηρούνται επικαιροποιημένα και η επικαιροποίηση και διανομή τους να υπόκειται σε κατάλληλη διαχείριση ποιότητας και τεκμηρίωσης· γ) μεριμνούν ώστε οι μέθοδοι εργασίας και οι επιχειρησιακές διαδικασίες να συνάδουν με τον παρόντα κανονισμό. 3. Οι φορείς εκμετάλλευσης λαμβάνουν τα αναγκαία μέτρα για να διασφαλίσουν ότι το προσωπικό που χειρίζεται και συντηρεί εξοπλισμό επιτήρησης ενημερώνεται δεόντως για τις σχετικές διατάξεις του παρόντος κανονισμού, ότι έχει λάβει την κατάλληλη εκπαίδευση σε σχέση με τις αρμοδιότητες που αναλαμβάνει, και ότι οι οδηγίες για τον τρόπο χρήσης του εξοπλισμού αυτού είναι διαθέσιμες στον θάλαμο χειρισμού, εφόσον αυτό είναι εφικτό. 4. Τα κράτη μέλη διασφαλίζουν τη συμμόρφωση με τον παρόντα κανονισμό, συμπεριλαμβανομένης της δημοσίευσης των σχετικών πληροφοριών για εξοπλισμό επιτήρησης σε εθνικά έντυπα ενημέρωσης για θέματα αεροναυτιλίας. Άρθρο 13 Εξαιρέσεις ως προς τις συλλογικές αλυσίδες επιτήρησης 1. Ειδικά στην περίπτωση περιοχών προσέγγισης όπου παρέχονται υπηρεσίες εναέριας κυκλοφορίας από στρατιωτικές μονάδες ή υπό στρατιωτική επίβλεψη και όταν συμβατικοί περιορισμοί παρεμποδίζουν τη συμμόρφωση με το άρθρο 5 παράγραφος 3, τα κράτη μέλη ανακοινώνουν στην Επιτροπή, το αργότερο μέχρι τις 31 Δεκεμβρίου 2017, την ημερομηνία συμμόρφωσης της συλλογικής αλυσίδας επιτήρησης, η οποία δεν επιτρέπεται να είναι μεταγενέστερη της 2ας Ιανουαρίου 2025. 2. Κατόπιν συνεννόησης με τον Διαχειριστή Δικτύου και το αργότερο μέχρι τις 31 Δεκεμβρίου 2018, η Επιτροπή μπορεί να αναθεωρήσει τις εξαιρέσεις που έχουν κοινοποιηθεί σύμφωνα με την παράγραφο 1 και θα μπορούσαν να έχουν σημαντικό αντίκτυπο στο ΕΔΔΕΚ. Άρθρο 14 Εξαιρέσεις ως προς αεροσκάφη 1. Αεροσκάφη ειδικού τύπου με πιστοποιητικό αξιοπλοΐας που εκδίδεται για πρώτη φορά πριν από τις 8 Ιανουαρίου 2015, με μέγιστη πιστοποιημένη μάζα απογείωσης άνω των 5 700 kg ή με ανώτατη πραγματική ταχύτητα αέρα μεγαλύτερη από 250 κόμβους, τα οποία δεν διαθέτουν την πλήρη σειρά παραμέτρων που καθορίζονται λεπτομερώς στο παράρτημα II μέρος Γ, σε ψηφιακό ζυγό επί του αεροσκάφους, επιτρέπεται να εξαιρούνται από την υποχρέωση συμμόρφωσης με τις απαιτήσεις του άρθρου 5 παράγραφος 5 στοιχείο γ). 2. Αεροσκάφη ειδικού τύπου με πιστοποιητικό αξιοπλοΐας που εκδίδεται για πρώτη φορά πριν από την 1η Ιανουαρίου 1990, με μέγιστη πιστοποιημένη μάζα απογείωσης άνω των 5 700 kg είτε με ανώτατη πραγματική ταχύτητα αέρα μεγαλύτερη από 250 κόμβους επιτρέπεται να εξαιρούνται από την υποχρέωση συμμόρφωσης με τις απαιτήσεις του άρθρου 5 παράγραφος 6. 3. Τα οικεία κράτη μέλη κοινοποιούν στην Επιτροπή, το αργότερο έως την 1η Ιουλίου 2017, λεπτομερείς πληροφορίες που δικαιολογούν την ανάγκη χορήγησης εξαιρέσεων για τα αεροσκάφη των συγκεκριμένων τύπων βάσει των κριτηρίων της παραγράφου 5. 4. Η Επιτροπή εξετάζει τις αιτήσεις χορήγησης εξαιρέσεων που αναφέρονται στην παράγραφο 3 και αφού συμβουλευθεί τα οικεία μέρη εκδίδει απόφαση. 5. Τα κριτήρια που αναφέρονται στην παράγραφο 3 περιλαμβάνουν τα ακόλουθα: α) αεροσκάφη ειδικού τύπου που φθάνουν στο τέλος του κύκλου ζωής τους· β) αεροσκάφη ειδικού τύπου που έχουν κατασκευασθεί σε μειωμένο αριθμό· γ) δυσανάλογο κόστος μετασκευής. Άρθρο 15 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Το άρθρο 4, το άρθρο 5 παράγραφοι 1 και 2 και το άρθρο 7 παράγραφος 1 εφαρμόζονται από τις 13 Δεκεμβρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Νοεμβρίου 2011.

Κυκλοφοριακές διατάξεις


ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Δεκεμβρίου 2011 σχετικά με τη θέση που θα λάβει η Ευρωπαϊκή Ένωση στη Μεικτή Επιτροπή του ΕΟΧ για την τροποποίηση του παραρτήματος IV (Ενέργεια) της συμφωνίας για τον ΕΟΧ (2011/886/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114 παράγραφος 1, το άρθρο 192 παράγραφος 1 και το άρθρο 218 παράγραφος 9, Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το παράρτημα IV της συμφωνίας για τον Ευρωπαϊκό Οικονομικό Χώρο (2) («η συμφωνία για τον ΕΟΧ») περιλαμβάνει ειδικές διατάξεις και ρυθμίσεις σχετικά με την ενέργεια. (2) Η οδηγία 2009/28/ΕΚ του Ευρωπαϊκού Κοινοβουλίου και του Συμβουλίου της 23ης Απριλίου 2009 σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (3) θα πρέπει να ενσωματωθεί στη συμφωνία για τον ΕΟΧ. (3) Η οδηγία 2009/28/ΕΚ καταργεί την οδηγία 2001/77/ΕΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας (4), που είναι ενσωματωμένη στη συμφωνία και που πρέπει, συνεπώς, να καταργηθεί στο πλαίσιο της συμφωνίας για τον ΕΟΧ. (4) Η εκπλήρωση από τη Νορβηγία του στόχου του μεριδίου ενέργειας από ανανεώσιμες πηγές στην ακαθάριστη τελική κατανάλωση ενέργειας το έτος 2020 θα πρέπει να εξεταστεί υπό το πρίσμα του αρχικού μεγάλου μεριδίου της ανανεώσιμης ενέργειας σε σύγκριση με τα κράτη μέλη της ΕΕ και της αβεβαιότητας που συνδέεται με τον εφοδιασμό και τη ζήτηση που είναι ανάλογα με τον συνδυασμό ψυχρού κλίματος και ενός συστήματος παραγωγής ενέργειας από υδραυλική, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση που θα λάβει η Ένωση στη Μεικτή Επιτροπή του ΕΟΧ για την τροποποίηση του παραρτήματος IV (Ενέργεια) της συμφωνίας για τον ΕΟΧ καθορίζεται στο επισυναπτόμενο στην παρούσα απόφαση σχέδιο απόφασης της Μεικτής Επιτροπής. Άρθρο 2 Η παρούσα απόφαση αρχίζει να ισχύει την ημέρα έκδοσής της. Βρυξέλλες, 12 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Ενεργειακή πολιτική